Sesi persekolahan tanpa penggiliran bermula esok: Radzi

Sesi persekolahan kembali seperti sediakala tanpa menggunakan sistem penggiliran bermula esok, kata Menteri Kanan Pendidikan Datuk Dr Radzi Jidin.

Beliau berkata kehadiran pelajar dan pengoperasian persekolahan akan dilaksanakan sama seperti sebelum pandemik Covid-19 melanda negara, lapor Bernama.

“Mungkin apabila sekolah dibuka semula, kita akan lihat bagaimana murid datang ke sekolah dan keadaan di luar yang semakin terbuka membuatkan ada yang tidak mematuhi prosedur operasi standard (SOP).

“Oleh itu, saya menyeru jasa baik pihak kepimpinan Jabatan Pendidikan Negeri (JPN), Pejabat Pendidikan Daerah (PPD), guru dan murid bagi memastikan kali ini sekolah akan dibuka dan tidak lagi ditutup,” katanya ketika berucap pada Majlis Ihya Ramadan Bersama Warga Pendidikan Negeri Kelantan, hari ini.

Mengulas lanjut, Mohd Radzi berkata dalam tempoh terdekat juga pihaknya akan mengemukakan garis panduan persekolahan 4.0.

Beliau berkata garisan panduan berkenaan bersesuaian dengan keadaan semasa yang lebih terbuka, selain pada masa sama memastikan segala ketetapan yang dibuat dapat dipatuhi.

“Ada yang persoal bila garis panduan pengurusan sekolah 3.0 akan ditambah baik, sedangkan untuk laksanakan sesuatu bukan boleh ditukar begitu sahaja.

Pelaksanaan ini termasuk perlu mengadakan perbincangan dengan Kementerian Kesihatan (KKM). Kita perlu bincang satu persatu, apakah pendekatan yang perlu dilaksanakan, garis panduan yang perlu dimasukkan dan sebagainya,” katanya.


‘Siapa cepat dapat vaksin AstraZeneca’

Vaksin AstraZeneca Covid-19 tidak dimasukkan ke dalam Program Imunisasi Covid-19 Kebangsaan (PICK), kata Menteri Penyelarasnya, Khairy Jamaluddin.

AstraZeneca adalah vaksin Covid-19 yang ketiga tiba di Malaysia selepas Pfizer-BioNTech dan Sinovac. Secara umumnya pemberian vaksin Pfizer-BioNTech dan Sinovac setakat ini berjalan lancar.

Sehubungan itu, katanya, vaksin AstraZeneca hanya akan diberikan kepada pemohon sukarela menerusi Pusat Pemberian Vaksin (PPV) khas.

Khairy berkata, langkah berkenaan diambil susulan kebimbangan masyarakat mengenai keselamatan dan kesan vaksin berkenaan.

“Selepas mengadakan perbincangan dengan Menteri Kesihatan, Datuk Seri Dr Adham Baba, vaksin AstraZeneca tidak akan digunakan dalam program arus perdana program imunisasi.

“Vaksin AstraZenaca hanya akan diberikan kepada pemohon sukarela yang sudah melihat segala fakta mengenai vaksin itu dan penilaian kesihatan ke atas mereka akan dibuat.

“Pemberian vaksin ini tidak dihadkan kepada mereka yang layak untuk menerima vaksin dalam fasa dua PICK, ia dibuka kepada semua. Siapa cepat, dia yang dapat vaksin AstraZeneca,” katanya hari ini.

23 April lalu, Malaysia menerima 268,800 dos vaksin Covid-19 AstraZeneca yang diperoleh melalui fasiliti COVAX di Korea Selatan.

Berdasarkan penelitian terhadap semua data daripada pengeluar dan Pertubuhan Kesihatan Sedunia (WHO), didapati kelebihan menggunakan vaksin tersebut adalah melebihi kemudaratan.


Covid-19: 1,070 kes baharu, tujuh kematian

Malaysia mencatatkan 1,070 kes baharu Covid-19 membabitkan 1,061 penyebaran tempatan dan sembilan import.

Pada masa sama tujuh kematian turut dicatatkan.

Selangor terus menjadi negeri yang mencatatkan kes tertinggi iaitu, 327 kes diikuti Sarawak (225) dan Pulau Pinang (133)

180 kes kini dirawat di Unit Rawatan Rapi dengan 89 daripadanya memerlukan alat bantuan pernafasan.


Russia mungkin serang Sweden, Finland jika NATO hantar tentera

Presiden Vladimir Putin memberi amaran Russia akan bertindak balas sekiranya Pertubuhan Perjanjian Atlantik Utara (NATO) mengerahkan tentera dan infrastruktur di Finland dan Sweden selepas kedua-dua negara itu menyertai pakatan tentera diketuai Amerika Syarikat (AS).

“Dengan Sweden dan Finland, kami tidak mempunyai masalah yang kami hadapi dengan Ukraine. Mereka mahu menyertai NATO, teruskan,” kata Putin kepada televisyen negara Russia selepas perbincangan dengan pemimpin serantau di negara bekas Soviet di Asia Tengah, Turkmenistan.

“Tetapi mereka mesti faham tidak ada ancaman sebelum ini, manakala sekarang, jika kontinjen dan infrastruktur ketenteraan NATO ditempatkan di sana, Russia perlu bertindak balas dengan cara yang sama dan mencipta ancaman yang sama ke atas wilayah dari mana ancaman terhadap Russia dicipta.”

Beliau berkata adalah tidak dapat dielakkan bahawa hubungan Moscow dengan Helsinki dan Stockholm akan menjadi buruk susulan penyertaan kedua-dua negara itu ke dalam NATO.

“Semuanya baik-baik saja di antara kami, tetapi sekarang mungkin ada beberapa ketegangan, pasti akan berlaku. Ia tidak dapat dielakkan jika terdapat ancaman kepada kami,” katanya Putin.

Putin membuat kenyataan itu sehari selepas anggota NATO, Turki menarik balik kuasa vetonya ke atas tawaran Finland dan Sweden untuk menyertai pakatan tentera itu selepas ketiga-tiga negara bersetuju untuk melindungi keselamatan satu sama lain.

Langkah itu bermakna Helsinki dan Stockholm boleh meneruskan permohonan mereka untuk menyertai NATO, menandakan peralihan terbesar dalam keselamatan Eropah dalam beberapa dekad.

Putin menambah bahawa objektif apa yang Moscow panggil “operasi ketenteraan khas” di Ukraine kekal tidak berubah, dan matlamatnya adalah untuk “membebaskan” wilayah Donbas timur Ukraine serta mewujudkan keadaan yang mampu memastikan keselamatan Russia.

Beliau berkata tentera Russia telah mara di Ukraine dan campur tangan tentera berjalan seperti yang dirancang.

Tidak perlu, katanya, menetapkan tarikh akhir untuk menamatkan perang itu. – Agensi


Pandemik masih jauh untuk berakhir: WHO

Kekeliruan dan rasa puas hati dalam menangani Covid-19 memberi petanda bahawa pandemik itu masih jauh untuk berakhir, tetapi ia dapat dikendalikan dalam beberapa bulan dengan langkah-langkah kesihatan awam yang berkesan, kata Pertubuhan Kesihatan Sedunia (WHO).

“Kami juga ingin melihat masyarakat, ekonomi, pergerakan dan perdagangan kembali seperti sedia kala. Tetapi sekarang, unit rawatan rapi di banyak negara dibanjiri pesakit dan ramai yang mati.

“Pandemik Covid-19 masih jauh daripada akan berakhir. Tetapi kita mempunyai banyak alasan untuk menjadi optimis,” kata Ketua Pengarah WHO, Tedros Adhanom Ghebreyesus.

Katanya, penurunan kes dan kematian selama dua bulan pertama tahun ini menunjukkan bahawa virus ini dan variannya dapat dihentikan.

Tedros berkata, di beberapa negara, walaupun jangkitan terus meningkat, restoran, kelab dan pasar terbuka penuh sesak dengan hanya beberapa orang sahaja yang mengambil langkah berjaga-jaga.

“Sesetengahnya dilihat mengambil pendekatan bahawa jika mereka masih muda, tidak masalah jika mereka dijangkiti Covid-19,” katanya.

Beliau berkata, peningkatan penularan Covid-19 didorong oleh rasa puas hati dan tidak konsisten dalam mengambil langkah-langkah kesihatan. – Agensi


13 cabang PKR perlu jalani pemilihan semula Jumaat dan Sabtu ini

PKR menetapkan proses pengundian semula melibatkan 13 cabang di lima negeri akan dilaksanakan pada Jumaat dan Sabtu ini.

Pengerusi Jawatankuasa Pemilihan Parti (JPP) Dr Zaliha Mustafa berkata undian semula secara fizikal Jumaat ini melibatkan cabang Tumpat, Ketereh, Bachok, Pengkalan Chepa, Gua Musang dan Tanah Merah di Kelantan, menurut laporan Bernama.

Beliau berkata undian pada hari Sabtu ini pula membabitkan cabang Dungun, Kuala Terengganu, Marang dan Kemaman (Terengganu); Padang Serai (Kedah); Hulu Selangor (Selangor) dan Kota Kinabalu (Sabah).

“Cabang terlibat akan mengadakan pengundian semula selaras dengan Notis Penangguhan Pengundian terdahulu. Pusat-pusat pengundian akan dimaklumkan secepat mungkin,” katanya menerusi notis makluman yang dimuat naik di Facebook rasmi Pemilihan PKR 2022, hari ini.

Sebelum ini JPP memaklumkan undian semula terpaksa dilakukan di 13 cabang berkenaan disebabkan beberapa masalah termasuk isu teknikal yang berlaku ketika pengundian fizikal.

Susulan itu tarikh keputusan tidak rasmi pemilihan peringkat MPP dan Cabang turut dipinda dan tarikhnya akan dipaparkan di laman sesawang Pemilihan Keadilan 2022 Ahad ini.

Tarikh pencalonan bagi pemilihan 20 Ahli Majlis Pimpinan Pusat (MPP), Majlis Pimpinan Angkatan Muda Keadilan (AMK) dan Majlis Pimpinan Wanita turut dipinda pada Ahad.


Pelanggan BSN sudah boleh mohon Bantuan Bayaran Balik Bersasar

Permohonan Bantuan Bayaran Balik Bersasar sudah boleh dimohon bagi pelanggan Bank Simpanan Nasional (BSN) yang terjejas akibat pandemik Covid-19.

Bantuan tersebut akan disalurkan sebagai komitmen pihak BSN untuk membantu pelanggan yang berdepan kesulitan untuk meneruskan pembayaran ansuran bulanan pinjaman atau pembiayaan, kata Ketua Eksekutif BSN, Jay Khairil.

“Proses permohonan adalah mudah dan boleh dilakukan pada bila-bila masa yang mana hanya pengisytiharan diri secara dalam talian diperlukan tanpa sebarang dokumen,” katanya dalam kenyataan hari ini.

Menurut kenyataan itu, bantuan itu ditawarkan kepada pelanggan yang hilang pekerjaan, mengalami pengurangan pendapatan dan segmen B40 yang berdaftar dengan Bantuan Sara Hidup (BSH) atau Bantuan Prihatin Rakyat (BPR).

Bantuan itu turut ditawarkan kepada perusahaan mikro dengan nilai kemudahan diluluskan sehingga RM150,000 dan perusahaan mikro serta perusahaan kecil dan sederhana (PKS) yang tidak dibenarkan beroperasi semasa tempoh Perintah Kawalan Pergerakan (PKP).

“Pelanggan boleh memilih bantuan tiga bulan penangguhan ansuran bulanan (moratorium), 50 peratus pengurangan ansuran bulanan untuk tempoh enam bulan atau penstrukturan semula (bagi pinjaman/pembiayaan sewa beli dan pinjaman/pembiayaan berkadar tetap),” menurut kenyataan itu.

Pelanggan yang ingin mendapatkan bantuan bayaran balik pembiayaan boleh membuat permohonan melalui https://www.bsn.com.my/page/TRA.


Rempuhan kereta bunuh 4 warga Muslim kerana kebencian: Polis

Polis di wilayah Ontario, Kanada menyifatkan pemandu kereta yang sengaja merempuh satu keluarga Muslim, membunuh empat daripadanya dan mencederakan kanak-kanak lelaki sembilan tahun, sebagai tindakan kebencian dan Islamophobia.

Mangsa dirempuh pada Ahad ketika sedang menunggu untuk melintas jalan di kota London, 200 kilometer di barat daya Toronto, lapor media Kanada, hari ini.

Polis berkata mangsa membabitkan dua wanita berumur 74 dan 44 tahun, lelaki berusia 46 tahun dan remaja perempuan berusia 15 tahun, manakala kanak-kanak lelaki berusia sembilan tahun cedera parah.

“Ini adalah tindakan pembunuhan besar-besaran yang dilakukan terhadap umat Islam. Ia berakar daripada kebencian yang tidak dapat diungkapkan. Ia adalah yang terburuk pernah dilihat di kota ini,” kata Datuk Bandar London, Ed Holder.

Serangan Ahad lalu adalah yang terburuk terhadap umat Islam Kanada sejak seorang lelaki menembak mati enam ahli kariah masjid bandar Quebec pada 2017.

Kejadian itu berlaku di tengah-tengah meningkatnya kebimbangan mengenai serangan Islamofobia di wilayah-wilayah di seluruh Kanada dan gesaan supaya pihak berkuasa menangani isu perkauman dan keganasan yang didorong rasa benci kelompok tertentu.

Suspek yang memandu kereta itu, Nathaniel Veltman, 20 tahun ditangkap dan didakwa atas empat tuduhan membunuh kelas pertama dan satu cubaan membunuh. Dia ditangkap di kawasan tempat letak kereta sebuah pusat beli-belah.

“Ada bukti bahawa serangan ini adalah tindakan terancang, didorong oleh kebencian. Kami yakin mangsa menjadi sasaran kerana mereka beragama Islam,” kata Detektif Superintendan Paul Waight dari Jabatan Polis London.

Rakan keluarga malang itu, Zahid Khan memberitahu, mangsa berpindah dari Pakistan sejak 14 tahun lalu dan menjadi ahli Masjid Kota London.

Keluarga mangsa dalam kenyataan memaklumkan mereka yang terbunuh ialah Salman Afzal, 46; isterinya Madiha, 44; anak perempuan mereka, 15, dan nenek mereka berusia 74 tahun, sementara kanak-kanak lelaki yang cedera dikenali sebagai Fayez. – Agensi


PAS tetap kekal bersama PN, tapi buka pintu MN: Ketua Penerangan

PAS kekal berpendirian tetap bersama Perikatan Nasional (PN), namun membuka seluas-luasnya pintu Muafakat Nasional (MN) kepada semua parti yang tidak mahu menyertai Pakatan Harapan (PH) serta agenda ‘Khemah Besar’ mereka.

Ketua Penerangan PAS Senator Ir Khairil Nizam Khirudin berkata malah PAS membuka pintu kepada pertubuhan bukan kerajaan (NGO) dan pertubuhan bukan kerajaan Islam (NGI) yang sedia bekerjasama berdasarkan teras keadilan Islam, untuk memelihara institusi raja-raja serta hak rakyat.

Menurutnya perkara tersebut adalah selari dengan peruntukan yang sedia wujud di dalam Perlembagaan Persekutuan dan PAS akan terus mengusahakan agenda tersebut untuk memastikan berlakunya penyatuan dihasratkan tersebut.

“Maksudnya, kita masih lagi terbuka dan kita pun tidak tahu bila tarikh pilihan raya. Jadi selagi mana kita tidak dapat lagi ketentuan yang sampai ke dinding kita katakan paling mudah, selagi itu PAS akan terus berusaha untuk menyatukan ummah ini untuk memastikan satu lawan satu dengan PH dalam PRU ke 15,” katanya menurut Harakah.

Beliau berkata demikian dalam siaran langsung rancangan Bual Bicara di Bernama TV bersama hos, Sherkawi Jirim membicarakan tajuk “PAS berakidah bukan berideologi?” di stesen media itu, semalam.

Khairil Nizam berkata jika kerjasama dihasratkan itu tidak menjadi kenyataan, maka pertembungan tiga penjuru bakal berlaku dan boleh mengulangi keputusan Pilihan Raya Umum Ke-14 (PRU-14) yang dimenangi PH, apatah lagi tiada parti boleh mendabik dada menguasai tujuh juta pengundi baharu.

“Jadi apa yang perlu dilaksanakan ialah kita mesti berusaha untuk menyatukan antara PAS, UMNO dan Bersatu serta parti-parti Melayu lain yang mahu bersama dengan kita yang menolak PH, DAP dan juga ‘Khemah Besar’.

“Dan kita harapkan perkara itu boleh menjadi kenyataan dan kita menjemput juga rakan-rakan daripada NGO dan NGI untuk bersama dengan kita. Insya-Allah banyak kerusi yang boleh barangkali kita boleh berbincang.

“Pada saya isu asasnya bagaimana kita nak menerima kesamaan di antara kita. Menolak perbezaan kerana kita tahu kemudaratan yang lebih besar, mimpi ngeri yang lebih besar sekiranya PH sekali lagi memerintah negara,” katanya lagi.

Menurutnya, Undi18 adalah cabaran kepada semua parti politik dengan variasi latar belakang serta geografi kependudukan pengundi golongan tersebut di mana perlu didekati, selain peranan di media sosial.

“Di peringkat PAS kita berusaha untuk mengambil semua strategi yang sedia ada sama ada anak muda yang berada di bandar, semi bandar mahupun di kawasan luar bandar.

“Kita cuba untuk engage dengan mereka dengan pendekatan-pendekatan yang saya yakin pendekatan yang sama juga diamalkan oleh parti-parti lain. Bezanya kita tak boleh berteraskan kepada politik kotor, politik fitnah, politik tohmah.

“Kerana kalau itu yang kita ajar kepada generasi muda ini, bayangkan mereka akan menjadi pemimpin akan datang. Inilah kerosakan yang akan kita laksanakan sekiranya kita mengambil pendekatan politik tanpa agama,” kata Khairil Nizam sambil berharap perpecahan undi tidak berlaku.


4 bekas ADUN patut bertanding atas tiket bebas

Empat bekas Ahli Dewan Undangan Negeri (ADUN) Melaka yang khianat hingga menyebabkan kejatuhan kerajaan negeri tersebut disaran bertanding atas tiket bebas dalam pilihan raya negeri nanti.

Ahli Parlimen (MP) Selayang William Leong Jee Keen dalam satu kenyataan menegaskan, Pakatan Harapan (PH) juga tidak boleh membiarkan mereka bertanding di bawah gabungan itu.

“Keempat-empat ADUN yang menarik sokongan terhadap ketua menteri dan menyebabkan kejatuhan kerajaan negeri Perikatan Nasional (PN) di Melaka harus bertanding atas tiket bebas.

“Mereka mempunyai tanggungjawab dan kewajiban untuk membuktikan tindakan mereka yang menjatuhkan kerajaan mereka sendiri dilakukan dengan tujuan menegakkan prinsip dan ideologi parti mereka.

“Mereka harus membuktikan bahawa pengundi setuju bahawa yang itu adalah (silap) ketua menteri dan bukan mereka yang menyimpang dari prinsip.

“Keempat-empat ADUN ini harus bertanding secara bebas supaya mereka boleh dinilai oleh pengundi mereka. Mereka tidak boleh bersembunyi di bawah tiket parti politik lain,” katanya.

Kenyataan Leong itu dibuat susulan terdapat spekulasi bahawa PH akan menerima keempat-empat bekas ADUN tersebut.

Empat bekas ADUN berkenaan ialah Datuk Seri Idris Haron, Datuk Nor Azman Hassan, Datuk Noor Effandi Ahmad, dan Datuk Norhizam Hassan Baktee.

Sebelum ini, beberapa pemimpin PH telah menyuarakan kebimbangan mereka untuk bekerjasama dengan keempat-empat Adun tersebut. Isu itu juga menyebabkan ketegangan tercetus dalam gabungan itu.


Menjelang kes mahkamah esok, Zahid kongsi lirik lagu ‘Biarku menjadi lilin’

Datuk Seri Ahmad Zahid Hamidi yang bakal bersambung perbicaraan kes rasuahnya esok berkongsi sebuah lirik lagu dalam akaun Facebooknya, ia selepas menerima kritikan teruk warganet kerana beberapa kali sudah kes mahkamahnya ditangguh.

Presiden UMNO itu berkongsi lirik bertajuk ‘Biarku Menjadi Lilin’ hasil nukilan Kumpulan Pelangi yang berkisar sebuah kisah jatuh bangun seseorang dalam kehidupannya dan sebagai rekod, perbicaraan kes mahkamahnya akan tetap diteruskan esok.

Rangkap dua terakhir agak menarik untuk dihayati mengenai maksud sebenar sajak tersebut dikongsi oleh Zahid yang berdepan puluhan pendakwaan di mahkamah.

“Biarku menjadi lilin
Memberikan cahaya
Saat kau kesepian
saat kau kegelapan
Kurela menerangkan

“Aku senang begini dapat terus berbakti
Dengan cara sendiri”

Untuk rekod, Zahid dimasukkan hospital bagi merawat sakit belakangnya dan tidak dapat menghadiri perbicaraan kes mahkamahnya pada 25 Ogos lalu; beliau yang juga Ahli Parlimen Bagan Datuk berdepan 47 pertuduhan pecah amanah, rasuah dan pengubahan wang haram membabitkan dana Yayasan Akalbudi.

Bagaimanapun, Zahid selang beberapa hari kemudiaan dilihat mempengerusikan Mesyuarat Majlis Tertinggi (MT) UMNO pada 27 Ogos sebaik pengumuman barisan Kabinet baharu oleh Perdana Menteri Datuk Seri Ismail Sabri Yaakob.

Susulan itu, orang ramai mengkritik hebat Zahid yang didakwa menghina mahkamah kerana seakan-akan sengaja tidak hadir kes perbicaraannya tetapi boleh pula menghadiri aktiviti program politik.

Mahkamah Tinggi juga memanggil Pakar Perunding Sakit Intervensi, Hospital Pakar Avisena Shah Alam, Dr Mohd Shahir Anuar untuk memberi keterangan saksi berhubung rawatan sakit belakang yang sedang dijalani Zahid.

Timbalan Pendakwa Raya Datuk Raja Rozela Raja Toran turut mempersoalkan kehadiran Zahid ke Istana Negara pada 19 Ogos dan 21 Ogos lalu, iaitu sehari sebelum dia dimasukkan ke hospital.

Dalam soalannya kepada Dr Mohd Shahir, dia mendakwa kesakitan tertuduh tidak menghalangnya untuk hadir ke Istana Negara pada dua hari berkenaan.

Prosiding perbicaraan melibatkan Zahid berkaitan dana Yayasan Akalbudi yang dijadualkan pada 6 September (esok) akan diteruskan seperti biasa.

Hakim Mahkamah Tinggi Kuala Lumpur, Collin Lawrence Sequerah menetapkan keputusan itu selepas doktor yang merawat Zahid menyatakan pesakitnya boleh menghadiri prosiding berkenaan.

Bekas Timbalan Perdana Menteri itu menghadapi 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram.

Ia melibatkan puluhan juta ringgit dana milik yayasan itu ditangguh beberapa kali termasuk terbaharu tiga minggu lalu selepas pejabat seorang daripada peguamnya terdedah dengan jangkitan Covid-19.


Angka korban banjir di Pakistan cecah 1,500

Banjir besar di Pakistan telah mengorbankan hampir 1,500 orang setakat ini, menurut data pihak berkuasa tempatan pada Khamis.

Sementara itu, ratusan ribu orang hilang tempat tinggal, lapor Agensi berita Jordan (Petra), menurut laporan Bernama.

Banjir yang dicetuskan hujan monsun dan pencairan glasier di pergunungan utara telah menjejaskan 33 juta penduduk, menghanyutkan rumah, pengangkutan, tanaman dan ternakan, manakala kerosakan dianggarkan mencecah US$30 bilion.


Jemaah umrah boleh dapatkan visa melalui aplikasi telefon bimbit

Kementerian Haji dan Umrah Arab Saudi mengumumkan kebenaran kepada jemaah umrah dari luar negara itu untuk mendapatkan visa melalui aplikasi di telefon bimbit, iaitu “Eatmarna” dan “Tawakkalna”.

Melalui kenyataan rasmi di laman Twitter kementerian itu, jemaah boleh mendapatkan kebenaran untuk menunaikan solat di Masjidil Haram dan menziarahi Masjid Nabawi melalui aplikasi tersebut, selepas mendaftar dalam platform “Quddum” setelah tiba di Arab Saudi.

“Untuk memudahkan urusan tetamu al-Rahman, jemaah dari luar Arab Saudi boleh mendapatkan visa umrah melalui aplikasi “Eatmarna” dan “Tawakkalna” yang sudah disediakan di platform Google Play, App Store, App Gallery, Galaxy Store,” kenyataan kementerian itu.

Selain itu, agensi berita Arab Saudi (SPA) memetik kenyataan kementerian itu menyatakan kebenaran itu hanya terhad kepada jemaah lengkap dua dos vaksin Covid-19 yang diluluskan oleh kerajaan Arab Saudi, serta bagi mereka yang mendapat pengecualian seperti tertera pada aplikasi “Tawakkalna”.

Manakala, bagi pemegang visa umrah yang belum lengkap dua dos vaksin, perlu segera mendapatkan suntikan dos kedua dalam tempoh 48 jam di pusat pemberian vaksin (PPV) di negara itu.

Syarat-syarat tersebut ditetapkan bagi menjaga kesihatan jemaah lain seperti mana ditetapkan prosedur operasi standard (SOP) sebelum ini bagi mencegah penularan pandemik Covid-19.

Sementara itu, operasi nyah cemar dan pembersihan di Masjidil Haram dijalankan 10 kali sehari bagi menjamin keselamatan jemaah dan pengunjung.

Lebih 4,000 pekerja melibatkan lelaki dan wanita ditugaskan untuk melaksanakan kerja-kerja pembersihan dengan selian 200 kakitangan kanan.

Sejak bulan Rabiulawal lalu, lebih 300 proses operasi nyah cemar sudah dilaksanakan di Masjidil Haram dan kawasan sekitarnya menggunakan 2.4 juta liter produk pembasmi kuman dan pembersihan bermutu tinggi.

Menurut laporan Arab News, masjid itu juga disembur dengan 45,000 liter minyak wangi dan 100 wangian pembersih udara yang digunakan di dalamnya.

Lebih 500 perkakas dan peralatan digunakan ketika operasi pembersihan dan setiap operasi mengambil masa hampir 25 minit bagi memastikan ibadah setiap jemaah tidak terganggu.

Sebelum ini, pada 17 Oktober lalu, kerajaan Arab Saudi sudah melonggarkan prosedur operasi standard (SOP) Covid-19 dengan membenarkan jemaah untuk menunaikan solat tanpa perjarakan fizikal buat pertama kalinya sejak pandemik Covid-19 pada tahun lalu.

Kelonggaran lain juga termasuk membenarkan solat jemaah dengan kapasiti penuh dan dibenarkan solat dalam saf rapat di Masjidil Haram dan Masjid Nabawi di Madinah.

Rabu lalu, Kementerian Dalam Negeri Arab Saudi turut memperincikan definisi tempat awam yang dibenarkan masuk dengan tanpa perlu memakai pelitup muka.

Melalui kenyataan kementerian itu, individu yang sudah divaksin lengkap tidak perlu lagi memakai pelitup muka di tempat awam terbuka seperti di taman dan dataran awam serta di kawasan ruang kaki lima.

Manakala bagi tempat awam yang berdinding dan bertutup, walaupun dibenarkan beroperasi dengan kapasiti penuh, pemakaian pelitup muka masih diwajibkan dan masih tertakluk kepada arahan penjarakan fizikal. – Agensi


PAS tidak akan bubar DUN semasa banjir, buat apa nak susahkan rakyat: Samsuri

PAS tidak akan mengikut langkah UMNO yang mahu pilihan raya umum ke-15 (PRU-15) diadakan segera dengan membubarkan Dewan Undangan Negeri (DUN) yang ditadbir parti itu, kata Datuk Seri Dr Ahmad Samsuri Mokhtar.

Naib Presiden PAS itu berkata, PAS tidak mahu mengikut langkah UMNO yang hanya mementingkan diri sendiri sehingga mahu menyusahkan rakyat berdepan bencana banjir dengan mengadakan pilihan raya bagi kerusi DUN dan bertegas tidak akan membubarkan dewan.

“Setakat ini, tiada ada perubahan (tidak akan bubarkan) kerana apa yang penting bagi kita ialah kita tidak menyusahkan rakyat… bukan kepentingan parti-parti politik semata-mata, parti politik ini sudah jadi medium untuk memberikan khidmat kepada rakyat.

“Apa yang penting ialah kita tengok rakyat selesa atau tidak. Kalau rakyat berada dalam keadaan kurang selesa akibat banjir, kenapa kita mahu paksa sesuatu yang rakyat rasa tidak selesa.

“Kita biarkan suasana ekonomi berkembang dan sebagainya, itu pandangan peribadi saya,” katanya dipetik laporan BH.

Untuk rekod, PAS memerintah tiga kerajaan negeri, iaitu di Kedah, Kelantan dan Terengganu.

Samsuri yang juga Menteri Besar Terengganu terdahulu melawat lokasi kebakaran di Kampung Cina, Kuala Terengganu.

Hujung minggu lalu, Presiden UMNO, Datuk Seri Dr Ahmad Zahid Hamidi ketika berucap pada majlis pelancaran Jentera Pemuda BN di Stadium Titiwangsa menyatakan Barisan Nasional (BN) sanggup meredah banjir dan hujan lebat jika PRU-15 diadakan tahun ini.

Perdana Menteri Datuk Seri Ismail Sabri Yaakob juga semasa program sama memberi isyarat tinggal sikit lagi masa untuk memutuskan tarikh PRU-15 yang akan dibincangkan bersama ‘top five’ UMNO.

Esok, Ismail Sabri semasa mesyuarat Kabinetnya berkata akan membangkitkan berhubung isu pembubaran Parlimen bagi memberi laluan PRU-15 diadakan pada masa terdekat.


Australia lapor kematian pertama tahun ini kerana Covid-19

Australia hari ini melaporkan kes kematian pertama tahun ini akibat Covid-19, tatkala pihak berkuasa New South Wales (NSW) sedang berperang untuk menghalang wabak varian Delta daripada menular dengan lebih meluas.

Wanita berusia 90-an di NSW itu meninggal dunia beberapa jam setelah disahkan positif Covid-19. Negeri di Australia itu merekodkan 77 kes baharu Covid-19 hari ini.

Ketua Menteri NSW Gladys Berejiklian berkata jumlah di sekitar dan di dalam bandar Sydney, yang kini diletakkan dalam sekatan, dijangka meningkat.

Kematian berlaku di New South Wales yang mencatatkan sejumlah kes jangkitan baru dan Pihak Berkuasanya telah memberikan amaran mengenai kenaikan kes itu.

Semalam, terdapat 50 kes baru direkodkan dan di antara kes tertinggi pada tahun 2021. Jumlah keseluruhan jangkitan baru di Australia adalah sebanyak 566 kes.

Daripada jumla kes hari ini, 33 individu didapati berada dalam komuniti semasa mereka dijangkiti dan ini menunjukkan kemungkinan ‘lockdown’ tiga minggu kepada lima juta penduduk Sydney dan sekitarnya, mungkin disambung.

Australia berjaya menangani wabak Covid-19 jauh lebih baik daripada banyak negara maju lain. Ia dapat dilihat daripada jumlah keseluruhan yang direkodkan semasa jangkitan gelombang pertama di mana lebih dari 31,000 kes positif dan 911 kematian.

Namun, perlaksanaan suntikan vaksinasi menjadi lambat kerana kekurangan bekalan dan perubahan nasihat dari pakar perubatan mengenai suntikan pertama AstraZeneca.

Suntikan vaksin di Australia hanya diberikan kepada mereka yang berusia 40 tahun ke atas dan kumpulan berisiko. – Agensi


Kos meningkat jika tarikh PRU, PRN berasingan: Mustapa

Kos mengadakan Pilihan Raya Umum (PRU) akan meningkat dengan ketara sekiranya Pusat dan negeri mengadakannya pada tarikh berasingan, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata sekiranya berlaku, ia juga dilihat boleh mempengaruhi keputusan orang ramai khususnya pengundi luar, sama ada sanggup atau tidak untuk ‘balik mengundi’ dua kali, bagi menjalankan tanggungjawab mereka.

Ahli Parlimen Jeli itu berkata sekiranya berlaku PRU dan Pilihan Raya Negeri (PRN) pada tarikh berasingan, tumpuan pastinya dilihat akan terarah kepada aspek politik berbanding pemulihan ekonomi.

“Sudah tentu ia akan menyusahkan rakyat, mengganggu pemulihan ekonomi dan kestabilan politik kerana semua pihak mahu berkempen, memasang poster dan berceramah.

“(Sedangkan) Perkara penting ketika ini ialah kita mahu pulihkan ekonomi selepas memerangi pandemik Covid-19 sebelum ini,” katanya menurut Bernama.

Beliau berkata demikian kepada pemberita selepas Majlis Penyampaian Sumbangan Pelajar Cemerlang SPM, STPM dan STAM Sekolah dalam Parlimen Jeli di Pejabat Khidmat Dato Pa, Bukit Nangka, di sini hari ini.

Awal minggu ini beberapa media melaporkan Naib Presiden PAS, Datuk Mohd Amar Nik Abdullah berkata Dewan Undangan Negeri (DUN) di ketiga-tiga negeri ditadbir parti itu yakni Kelantan, Terengganu dan Kedah hanya akan dibubarkan sekiranya PRU-15 diadakan tahun hadapan.

Sebelum ini, Pengerusi Suruhanjaya Pilihan Raya (SPR) Tan Sri Abdul Ghani Salleh berkata PRU-15 akan melibatkan wang pembayar cukai sehingga RM1.1 bilion dalam apa yang boleh menjadi pilihan raya paling mahal di Malaysia setakat ini.

Ia antaranya disebabkan penambahan kira-kira lima juta pengundi baharu ke dalam daftar pemilih akan menjadi pemacu utama lonjakan kos yang menggandakan perbelanjaan untuk pengundian sebelumnya dan apabila peratusan keluar mengundi berada pada rekod tertinggi, lapor.

“Anggaran kos kira-kira RM1.1 bilion. Ini adalah lebih dua kali ganda daripada anggaran RM500 juta yang dibelanjakan untuk PRU-14 pada 2018, dan hampir tiga kali ganda daripada RM400 juta yang dibelanjakan untuk PRU-13,” kata Abdul Ghani.


Annuar pula mahu saman Kit Siang buat tuduhan liar

Tan Sri Lim Kit Siang pula akan disaman Tan Sri Annuar Musa berhubung kenyataan yang didakwanya mencemarkan “kewibawaannya”.

Bekas Ahli Parlimen Ketereh itu mendakwa pemimpin veteran DAP itu menuduh dirinya sejak menyertai PAS mencontohi sikap Presiden, Tan Sri Abdul Hadi Awang, ia ekoran kritikan keras yang sering dilemparkan terhadap DAP.

“Saya berpegang dengan apa saya kata, dia saman saya, saya berusaha saya akan arah peguam saya saman dia (Kit Siang) sebab dalam Facebook dia kata Annuar Musa sejak masuk PAS perkara pertama dilakukan dia tiru Haji Hadi.

“…kerana dia membuat tuduhan liar dan tak berasas, itu juga cuba mencemarkan kewibawaan saya sebagai orang politik. Maka saya akan mendakwa Kit Siang kerana cuba membuat ‘defamation’ terhadap saya, saya harap dia pertahankan diri,” katanya ketika berucap pada ceramah Pelancaran Jentera Perikatan Nasional (PN) Jempol di Negeri Sembilan.

Annuar turut memaklumkan, beliau telah menerima surat saman dari Kit Siang semalam berhubung dakwaan mengaitkan bekas Ahli Parlimen Iskandar Puteri itu dan DAP dengan rusuhan kaum 13 Mei 1969.

“Hari ini saya dapat surat saman daripada Kit Siang, saya sampai di Jempol orang rumah ‘call’, dia kata ada surat, Kit Siang saman saya kerana ucapan saya di Bachok.

“Saya kata tak ada masalah saya sudah lama tunggu Kit Siang saman saya, supaya bertemu buku dengan ruas, dia jangan fikir dia boleh buli Annuar Musa,” katanya.

Katanya, bekas menteri itu akan mengemukakan bukti DAP berkempen soal perkauman.

Terdahulu, Kit Siang memutuskan meneruskan tindakan undang-undang terhadap Annuar kerana mengaitkannya dengan rusuhan kaum 13 Mei 1969.

Beliau juga akan turut menuntut ganti rugi daripada Annuar kerana terus melemparkan kenyataan sedemikian.


Agong isytihar darurat Sarawak hingga Februari 2022, PRN digantung

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengisytiharkan Proklamasi Darurat (Sarawak) bermula 2 Ogos sehingga 2 Februari tahun depan, sekali gus menggantung Pilihan Raya Negeri (PRN) daripada diadakan dalam tempoh berkenaan.

Menerusi warta Kerajaan Persekutuan bertarikh Jumaat, 30 Julai, Yang di-Pertuan Agong berpuas hati darurat besar iaitu wabak Covid-19 yang sedang berlaku telah menyebabkan keselamatan, kehidupan ekonomi dan ketenteraman awam terancam.

Menurut Fasal (3) Perkara 21 Perlembagaan Negeri Sarawak, Dewan Undangan Negeri (DUN) itu sepatutnya terbubar pada 7 Jun lalu, namun fasal berkenaan tidak mempunyai kuasa menurut Perenggan 15 (1) (a) Ordinan Darurat (Kuasa-Kuasa Perlu) 2021 yang menggantung pembubaran DUN itu.

Warta itu menyebut ordinan berkenaan akan terhenti berkuat kuasa pada 2 Ogos menurut Proklamasi Darurat yang dikeluarkan pada 11 Januari, di mana PRN Sarawak dikehendaki diadakan dalam 60 hari dari 2 Ogos mengikut Fasal (4) Perkara 21 Perlembagaan Negeri Sarawak.

“Dan bahawasanya Fasal (1) Perkara 150 Perlembagaan Persekutuan memperuntukkan bahawa dalam keadaan yang tersebut, beta boleh mengeluarkan suatu Proklamasi Darurat untuk menggantung pilihan raya umum ke Dewan Undangan Negeri untuk menghalang daripada terus merebaknya wabak COVID-19 jika pilihan raya umum diadakan,” titah Seri Paduka dalam warta berkenaan.

Warta Kerajaan Persekutuan yang dikeluarkan di Istana Abdulaziz di Indera Mahkota, Kuantan, Pahang itu turut menyatakan perkara itu akan dibentangkan di Parlimen menurut Fasal (3) Perkara 150 Perlembagaan Persekutuan.


Calon PH di Pulai yakin akar umbi UMNO akan sokong dalam PRK

Calon Pakatan Harapan (PH) bagi Pilihan Raya Kecil (PRK) Parlimen Pulai, Suhaizan Kaiat menyangkal dakwaan yang mengatakan akar umbi UMNO di Parlimen itu menolak beliau sebagai calon.

Suhaizan yang juga Naib Pengerusi Amanah Johor berkata tindakan pihak tertentu yang menaikkan kain rentang yang mendakwa penolakan cawangan-cawangan UMNO Bahagian Pulai terhadap beliau sebagai calon, dilihat sebagai satu tindakan provokasi yang cuba memecahbelahkan kesepaduan antara PH dan Barisan Nasional (BN), menurut laporan Bernama.

“Ini adalah satu propaganda yang dimainkan (pihak tertentu) seolah-olah ada ketidakpuasan hati di peringkat akar umbi UMNO.

“Saya nak maklumkan, yang menurunkan kain rentang itu baru-baru ini adalah sahabat-sahabat UMNO sendiri, dan itu menunjukkan bukan mereka yang buat (propaganda), tapi ada pihak lain yang cuba buat provokasi,” katanya.

Beliau berkata demikian kepada pemberita selepas sesi perjumpaan bersama jentera serta akar umbi BN di Kampung Sungai Danga, Pulai yang turut dihadiri Menteri Besar Johor Datuk Onn Hafiz Ghazi.

PRK Parlimen Pulai dan DUN Simpang Jeram diadakan susulan kekosongan luar jangka di dua kerusi berkenaan berikutan kematian penyandangnya Salahuddin yang juga Menteri Perdagangan Dalam Negeri dan Kos Sara Hidup pada 23 Julai lepas.

Suruhanjaya Pilihan Raya (SPR) menetapkan tarikh mengundi bagi kedua-dua PRK itu diadakan serentak pada 9 Sept.


Bencana LRT dan Covid: Doktor sarat mengandung cekal hadapi ujian

Semasa pandemik, hospital-hospital di seluruh Malaysia bergelut dan berhempas pulas untuk menempatkan pesakit-pesakit Covid saban hari.

Apabila, saya masuk untuk bekerja pada pukul 10 malam di Jabatan Kecemasan & Trauma HKL, saya dikejutkan dengan berita bahawa terdapat insiden dua gerabak transit aliran ringan (LRT) laluan Kelana Jaya bertembung di terowong berhampiran KLCC.

Terdapat 213 orang penumpang dalam gerabak tersebut. Sebelum saya masuk, terdapat 3 pakar Kecemasan yang bertugas iaitu Dr Nurul Liana, Dr Azman dan Dr Khairul Izwan. Kejadian dikhabarkan berlaku pada pukul 8.33 malam.

Kira-kira setengah jam sebelum saya masuk, Dr Liana dikejutkan dengan 3 pesakit kritikal yang datang serentak. 5 minit selepas itu, 12 ambulans tiba. Dr Liana segera menghubungi Ketua Jabatan kami, Datuk Dr Mahathar dan dengan cemas melaporkan situasi.

“Tarik nafas dalam-dalammm…” Datuk Mahathar menenangkan Dr Liana. Dia mendengar setiap butir cerita. Pusat Panggilan Kecemasan memaklumkan ada 47 mangsa.

Kami selalu mengusik Dr Liana kerana kerap kali insiden ‘bencana’ berlaku ketika dia bertugas. Dia pula tetap ‘rancak’ walaupun sarat mengandung.

Dari perkiraannya, dengan mengoptimakan staf, kami masih dapat menampung pesakit asalkan tidak melebihi 50 orang. Tambahan pula, agak dikhuatiri jika pesakit yang salah dibawa ke hospital yang salah.

Misalnya, pesakit dengan kecederaan otak tidak harus dibawa ke hospital yang tidak ada pakar neurosurgeri. Maka semuanya diterima oleh HKL. Jika mangsa lebih dari 50, kami akan ‘berkongsi’ pesakit-pesakit dengan hospital-hospital lain. Ini pernah kami lakukan pada masa lalu.

Di tempat kejadian, sudah ada lebih 10 ambulans dari Angkatan Pertahanan Awam Malaysia, pasukan ambulans Bomba dan Penyelamat, pasukan St John’s Ambulance Malaysia dan pasukan ambulans dari Hospital Kuala Lumpur.

Apabila masuk kerja, saya sedar, perkara pertama adala untuk memahami situasi. Setelah ini saya lakukan dan mendapat semua maklumat, saya mula fikirkan tentang penempatan pesakit-pesakit di setiap zon. Kita perlu besarkan setiap zon.

Maka saya membuat ‘ briefing’ ringkas di zon merah dan zon kuning yang tidak terlibat dengan kes-kes Covid. Semua petugas syif petang diarahkan untuk tidak pulang dan bersama-sama petugas syif malam menyelesaikan setiap kes.

“Penyelia-penyelia, buka katil-katil kanvas di zon-zon tambahan. Team leader malam, agihkan semua staf untuk ambil pesakit. Sister, gunakan tag lain warna untuk asingkan pesakit insiden dan pesakit yang lain. Sila senaraikan semua nama pesakit insiden di ‘whiteboard’.”

Saya tahu, semua petugas syif petang keletihan kerana sudah sampai masa untuk mereka pulang. Tetapi mereka sangat tabah dan sabar. Tidak ada satu wajah pun yang memperlihatkan riak wajah yang tidak suka dengan arahan ini. Sebaliknya semua nampak bersemangat.

Saya bernasib baik, kerana selain 3 pakar yang sudah ada, ada lagi pakar-pakar lain yang datang dari rumah – Dr Ibrahim, Dr Rathini, Dr Hafiz dan Dr Amira sudahpun sampai. Malah ada pakar kecemasan, Dr Shah Jahan dari Hospital Sungai Buloh yang turut serta. “My house dekat jer,” katanya.

Pakar-pakar ini dibahagi-bahagikan ke setiap zon untuk merawat pesakit bersama pasukan kami.

Ketua Jabatan kami, Datuk Dr Mahathar pun tiba sejurus selepas itu dan mula memantau semua perawatan pesakit. Hati kami semakin berbunga kerana pengarah kami, Datuk Dr Herric sudah tercegat di tepi pintu.

Sementara Datuk Mahathar dengan pantas dan teliti memeriksa pesakit-pesakit malah ada yang sudah siap dibuat pemeriksaan ultrasound, Datuk Herric pula kami berikan maklumat insiden. Dia sangat membantu, dengan memberikan arahan kepada pasukan kejururawatan untuk melihat katil-katil wad bagi menampung tambahan pesakit.

Malah, apabila saya katakan kepadanya, “Datuk, we have 42 patients in the green zone and they are all queing up for X-Ray in the emergency department. If we can get the radiologist to open their X-Ray department, we can send those who can walk there and speed up all X-Rays.”

Sepantas itu, dia terus menelefon ketua jabatan radiologi, Dr Shantini. Dr Shantini terus bersetuju. Dr Amira selepas itu mengumpulkan semua pesakit yang perlukan X-Ray dari zon hijau dan seramai 19 orang dihantar untuk secara berkumpulan. Ianya menjadi pantas.

Pakar-pakar Neurosurgeri, Anestesiologi, Surgeri dan Ortopedik juga turun dan bersama mereka keputusan pembedahan dan kemasukan wad juga pantas setelah semua pesakit diperiksa dan distabilkan oleh pasukan kami.

Sementara ini berlaku, pesakit-pesakit Covid atau bukan-Covid yang sudah sedia ada di jabatan tetap dirawat seperti biasa.
Menjelang pukul 12, seramai 67 pesakit sudahpun ada di jabatan kami dan pasukan yang ada berkerja dengan efisyen. Respons di tempat kejadian sudah diisytiharkan ‘stand down’ pada pukul 11.37 malam.

Pasukan kejururawatan telah menyediakan katil-katil di hospital untuk semua yang perlukan ICU dan Wad. Dari 67 pesakit, 6 adalah kritikal, 19 separa kritikal manakala 42 adalah tidak kritikal.

Kami juga perlu memeriksa suhu badan dan memastikan mereka tidak ada gejala Covid semasa memberikan rawatan. Malah bagi setiap pesakit yang perlukan kemasukan wad, ujian RTK antigen atau Gene Expert PCR dibuat.

Akhirnya, menjelang pukul 1 pagi, semua pesakit selesai diperiksa dan telah ada perancangan rawatan. Maka pada pukul 1.25 pagi, kami semua mengadakan sesi ‘debriefing’. Semua gembira kerana insiden ini dapat ditangani dengan amat efisyen berkat kerjasama semua di HKL. Kami melepaskan petugas syif petang untuk pulang.

Datuk Dr Mahathar mengucapkan terima kasih kepada semua petugas dan akhirnya dia mengisythiharkan ‘stand down’ tepat jam 1.38 pagi.

Walaupun insiden ini dapat ditangani, ‘loceng’ terus berbunyi bagi kes-kes Covid yang datang ke hospital membawa pesakit yang tercungap-cungap. Dua daripada mereka terpaksa kami ‘tidurkan’ dan pasangkan mesin ventilator.

Bencana seperti ini tidak memilih masa malah masih boleh berlaku ketika pandemik dan mengusutkan lagi keadaan.

Tidak kira walau apapun krisis yang menimpa, kita harus tenang, rasional, sabar dan bersatu hati menyelesaikan setiap masalah.
Jika semua mencurahkan tenaga untuk ‘menjambatankan’ setiap jurang, setiap ribut dapat kita hadapi bersama.

Dr Alzamani Mohammad Idrose


Indonesia catat 11,588 kes baharu

Jangkitan Covid-19 di Indonesia semalam meningkat lagi kepada 11,588 kes, berbanding 8.077 yang dilaporkan pada Jumaat, menurut data disediakan Pasukan Petugas Covid-19 negara itu.

Jumlah tertinggi direkodkan di Jakarta sebanyak 5,765 kes; diikuti Jawa Barat (2,525 kes); dan Banten (1,911 kes).

Dengan 11,588 jangkitan baharu itu, jumlah kumulatif kes positif Covid-19 di Indonesia sejak awal Mac 2020 lalu kini mencecah 4,330,763 kes tertinggi dalam kalangan negara-negara ASEAN.

Sementara, 2,590 pesakit dilaporkan sembuh semalam, jumlah kumulatif kes pulih kini meningkat kepada 4,133,923 kes. Jumlah kes sembuh paling tinggi semalam dilaporkan di Jakarta, Jawa Barat dan Jawa Timur.

Kematian akibat Covid-19 terus direkodkan di negara ini, walaupun terdapat penurunan dalam jumlah kes. Pasukan Petugas Covid-19 Indonesia melaporkan sebanyak 17 kematian direkodkan semalam menjadikan kumulatif sebanyak 144,285 kes.

Bilangan kes aktif, termasuk pesakit Covid-19 yang menjalani rawatan dan kuarantin, meningkat sebanyak 8,981, menjadikan keseluruhannya sebanyak 52,555.

Susulan itu pemerintah Indonesia menggesa rakyat untuk terus berdisiplin dalam mematuhi protokol kesihatan seperti memakai pelitup muka, mencuci tangan, menjaga jarak, mengelakkan tempat tumpuan ramai, dan mengurangkan pergerakan.

Untuk menyekat penularan Covid-19, pemerintah di peringkat pusat dan tempatan telah memperkukuh pelaksanaan protokol kesihatan dengan melakukan pengesanan, ujian, dan rawatan; serta vaksinasi.

Sekatan ke atas aktiviti awam telah dikenakan untuk mengelakkan peningkatan pergerakan atau mobiliti rakyat, kata pegawai.

Sementara itu, pasukan petugas itu juga melaporkan lebih 127.7 juta rakyat Indonesia telah lengkap divaksinasi sehingga semalam.

Kerajaan Indonesia menyasarkan untuk memberi vaksin sepenuhnya kepada 208,265,720 rakyat Indonesia bagi membentuk imuniti kelompok, untuk menangani penularan Covid-19 dalam komuniti. – Agensi


Bagaimana ‘Detente’ Malaysia-China noktahkan ancaman PKM

1) Dalam Perjumpaan Tertinggi parti-parti sedunia bersama Parti Komunis China (PKC) yang diadakan baru-baru ini. Kerajaan China menzahirkan keinginan untuk memperkukuhkan hubungan antara setiap negara yang terlibat.

2) Menariknya, Malaysia dilihat sebagai antara negara utama untuk turut berada dalam inisiatif ini atas dasar memperkukuh hubungan baik antara Malaysia dan China yang dipelopori oleh Allahyarham Tun Abdul Razak Hussein, Perdana Menteri kedua Malaysia.

3) Menyoroti langkah bijak Allahyarham dalam mengekang pengaruh dan kebejatan Parti Komunis Malaya (PKM) dengan menjalinkan hubungan diplomatik dengan China di bawah pemerintahan Parti Komunis China (CCP) pada tanggal 28 Mei 1974. Ini jelas menunjukkan Allahyarham seorang pemimpin yang bijak dalam menyusun strategi.

4) Mengapa Allahyarham Tun Razak mengambil langkah berani tersebut?

Ini adalah kerana, China dibawah kepimpinan Mao Zedong pada ketika itu dilihat sebagai perintis kepada fahaman dan gerakan komunis sedunia semasa Perang Dingin (Cold War).

Gerakan-gerakan komunis di negara-negara Asia Tenggara, termasuklah PKM, sangat dipengaruhi oleh fahaman komunis dari China. China ketika itu “mengeksport” revolusi komunisme ke seluruh dunia, termasuk Malaysia.

Seperti petua peperangan Sun Tzu: Mengalahkan musuh tanpa pertempuran – Allahyarham Tun Razak melawan musuh “tanpa” menggunakan senjata sebaliknya pihak musuh dimusnahkan dengan senjata mereka sendiri.

5) Sebaik sahaja hubungan diplomatik antara Malaysia dan China terjalin secara rasmi, antara persetujuan bersama Kuala Lumpur dan Beijing ialah urusan dalaman kedua-dua negara tidak boleh dicampuri oleh mana-mana pihak. Memandangkan Malaysia tidak mengiktiraf, malah melawan pengganas PKM maka ianya adalah urusan dalaman Malaysia dan patut diselesaikan mengikut cara kerajaan Malaysia.

Ketegasan Allahyarham Tun Razak ini diterima oleh pimpinan CCP demi mengukuhkan jalinan diplomatik antara kedua-dua buah negara – yang pertama dari Asia Tenggara ketika itu pada 1974.

Maka secara automatiknya, kerajaan China meskipun diperintah oleh komunis dan pernah membantu komunis Malaysia kini telah dan akan berpihak kepada kerajaan Malaysia sekali gus membantu Malaysia menoktahkan keganasan PKM!

6) Adakah usaha ini berhasil?

Ya, PKM tidak lagi wujud bahkan kejayaan ini telah menjadi contoh dan pemangkin kepada permulaan hubungan diplomatik antara negara-negara ASEAN dan China.

7) Hasil usaha Allahyarham Tun Razak ini bukan sahaja telah menyelamatkan Malaysia daripada jatuh ke tangan komunis, bahkan dapat diterjemahkan dengan kepesatan pembangunan ekonomi yang menguntungkan kedua-dua pihak.

Berkawan dengan China bukan bermaksud kita menerima fahaman komunis.

Berkawan dengan Iran bukan bermaksud kita menerima fahaman Syiah.

dan berkawan dengan Amerika Syarikat bukan bermaksud kita mengiktiraf salah dan silap mereka pada dunia Islam.

8 ) Bilamana YB Tan Sri Tuan Guru Haji Abdul Hadi Awang dan PAS bertegas menentang unsur komunisme dalam politik Malaysia ianya merujuk kepada sejarah keganasan dan pengganas PKM yang bercita-cita menjadikan Malaysia sebuah negara republik – menjatuhkan Raja-Raja Melayu dan Islam.

Saki-baki unsur ini masih ada dalam politik negara cuma mereka bergerak secara halus. Hal ini kami di Perikatan Nasional akan terus tentang habis-habisan, termasuk gerakan subversif “regime change” bertopengkan mempromosi demokrasi yang didanai pihak asing dari luar untuk mengubah politik Malaysia yang menjadi ancaman ke atas kedaulatan Melayu dan Islam.

9) Saya yakin rakyat bijak menilai perkara ini dari neraca akademik dan kaca mata geopolitik antarabangsa.

10) Akhir kalam, saya ingin mengucapkan jutaan terima kasih kepada Kedutaan Besar Republik China di Kuala Lumpur atas jemputan ini.
Terima kasih, salam perjuangan!

Wan Ahmad Fayhsal Wan Ahmad Kamal,
Ketua Portfolio Kementerian Luar Negeri Ahli-Ahli Parlimen Perikatan Nasional.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Agenda Zahid kata PN zalim supaya Bersatu, PAS tarik sokongan kepada Ismail Sabri

Tuduhan Ahmad Zahid Hamidi bahawa Kerajaan Perikatan Nasional (PN) zalim terhadap parti itu disanggah veteran UMNO yang melihat kenyataan Presiden UMNO itu mempunyai agenda tersembunyi.

Namun, sebagai orang lama, veteran UMNO dapat menghidu agenda itu sambil memberitahu Agenda Daily bahawa kenyataan Zahid itu untuk menimbulkan kemarahan dalam kalangan Ahli Parlimen (MP) PN.

“Zahid cuba melakukan propaganda dengan menuduh Kerajaan PN kejam terhadap UMNO, sedangkan anggota Kabinet Kerajaan PN turut dianggotai MP parti itu.

“Ini hanya untuk mencetuskan api kemarah dalam kalangan MP PN yang terdiri daripada Bersatu dan PAS, dengan harapan gabungan itu marah kepada UMNO sekali gus menarik sokongan terhadap Datuk Seri Ismail Sabri Yaakob sebagai PM (Perdana Menteri).

“Jika ini (menarik sokongan) berlaku, maka PM tidak ada alasan lagi untuk tidak mengadakan Pilihan Raya Umum (PRU) lebih awal daripada tarikh akhir penggal ke-14 Parlimen pada 2023.

“Ini juga sekali gus akan menjayakan usul mengadakan PRU lebih awal daripada pemilihan UMNO sebagaimana dibawa oleh Pemuda dan Puteri serta beberapa UMNO bahagian,” kata veteran UMNO itu kepada Agenda Daily. Berita berkaitan

Namun, tambahnya hasrat Zahid tidak kesampaian apabila pemimpin-pemimpin PN tidak cepat melatah untuk menarik sokongan, malah sudah tahu agenda Presiden UMNO itu.

Veteren UMNO itu berkata pemimpin PN, termasuk yang berada dalam Kabinet telah menyatakan sokongan supaya Ismail Sabri meneruskan tugasnya sebagai PM, dan mereka tidak akan menarik sokongan sebagaimana pernah dilakukan Zahid sebelum ini.

Sebelum ini, Kerajaan PN pimpinan Tan Sri Muhyiddin Yassin tumbang pada 16 Ogos lalu gara-gara pengkhianatan Zahid dan 14 MP yang menjadi tali barutnya yang menarik balik sokongan.

Tindakan Zahid dan konco-konconya itu dipercayai dibuat setelah Muhyiddin enggan campur tangan membebaskan beberapa pemimpin UMNO daripada tuduhan melakukan jenayah di mahkamah.

Sejak kebelakangan ini, Ismail Sabri yang juga Naib Presiden UMNO menerima tekanan daripada partinya sendiri yang mendesak supaya PRU diadakan lebih dahulu daripada pemilihan parti yang perlu diadakan pada atau sebelum November tahun depan.

Antara yang memberi tekanan itu termasuk Pergerakan Pemuda dan Puteri UMNO, sedangkan Ismail Sabri telah menyatakan beliau tidak akan tergesa-gesa mengadakan PRU kerana masih banyak urusan, terutama membantu rakyat berdepan pandemik Covid-19, yang perlu dilakukannya.

Mengulas lanjut veteren UMNO itu berkata keengganan Ismail Sabri mengadakan PRU awal menyebabkan kepimpinan UMNO marah.

“Sesetengah pemimpin UMNO bimbang sekiranya pemilihan parti diadakan lebih awal daripada PRU, ada pihak yang akan bertanding jawatan Presiden menentang Zahid, dan mereka tidak semestinya Ismail Sabri sahaja.

“Penyokong Ismail Sabri, terutama yang berada di dalam Kabinet juga akan bertanding merebut beberapa jawatan tertinggi parti. Ini yang dibimbangkan… kerana kuasa PM boleh mempengaruhi undi.

“Lagi pula telah ada UMNO bahagian dan Pemuda yang enggan menggunakan gambar Zahid sebagai poster PRU, sebaliknya mahu menggunakan gambar PM. Ini menunjukkan kuasa Ismail Sabri lebih kuat daripada Presiden UMNO.

“Malah, banyak bahagian yang tidak mahu menggunakan gambar Zahid kerana akan menjadi liabiliti kepada mereka susulan kes mahkamah yang dihadapi Zahid,” katanya.

Ditanya kemungkinan Zahid menarik sokongan terhadap Ismail Sabri sebagaimana dilakukan sebelum ini, veteran UMNO itu dengan sinis berkata MP Bagan Datuk itu tidak akan berani berbuat demikian.

“Kalau ada telur dia buat.. tapi kalau buat lagi, ia akan menjejaskan politik dia sendiri,” katanya.

Zahid pernah memegang jawatan TPM kerajaan BN selama kira-kira 33 bulan dan kini berdepan tuduhan jenayah di dua Mahkamah Tinggi.

Di Mahkamah Tinggi Shah Alam, Pengerusi BN itu berdepan 40 tuduhan menerima suapan daripada Ultra Kirana Sdn Bhd berhubung Sistem Visa Luar Negara (VLN) kerajaan.

Sebanyak 33 pertuduhan adalah berkaitan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri di Kementerian Dalam Negeri Malaysia (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Dia juga mengaku tidak bersalah terhadap 47 pertuduhan jenayah di Mahkamah Tinggi Kuala Lumpur membabitkan Yayasan Akalbudi.

Dua belas daripada pertuduhan itu membabitkan pecah amanah jenayah (CBT), lapan rasuah dan 27 pengubahan wang haram membabitkan wang berpuluh-puluh juta ringgit milik Yayasan Akalbudi.


PM pun sokong pindaan, UMNO jangka dua minggu lagi keputusan RoS: Mat Maslan

Selepas berakhir tempoh 60 hari tanpa sebarang jawapan, Datuk Seri Ahmad Maslan berkata UMNO jangka Jabatan Pendaftaran Pertubuhan (Ros) akan memberi keputusan muktamad terhadap permohonan pindaan Perlembagaan mereka dua minggu lagi.

Sepatutnya keputusan RoS berhubung permohonan UMNO meminda Perlembagaan parti untuk menangguhkan pemilihan diketahui pada 16 Julai (semalam), bagaimanapun setakat ini tidak ada sebarang maklum balas diberikan daripada agensi tersebut.

Setiausaha Agung UMNO itu berkata sepatutnya RoS sudah meluluskan permohonan mereka kerana sudah mengikut setiap prosedur yang ditetapkan, malah Perdana Menteri Datuk Seri Ismail Sabri Yaakob juga menyokong pindaan tersebut semasa Perhimpunan Agung Khas UMNO yang lalu.

“Selain itu, pada saya sudah menjadi hak sesuatu pertubuhan untuk lakukan apa yang terbaik untuk anggotanya yang mempunyai keahlian 3.4 juta orang.

“Malah Perdana Menteri, Datuk Seri Ismail Sabri Yaakob, juga memberi sokongan dua pertiga ketika pindaan itu disebut. Saya kira RoS yang mengawal selia pendaftaran pertubuhan sepatutnya tahu apa yang terbaik untuk pertubuhan itu,” katanya dipetik laporan BH.

Ahmad atau Mat Maslan diwawancara dalam program yang disiarkan secara maya bertajuk ‘UMNO, Apa Cerita RoS?’.

Menyentuh mengenai penangguhan pemilihan parti, Ahmad berkata, UMNO adalah sebuah parti yang besar dan berpandangan ia akan mengganggu proses pilihan raya yang sudah dibuat.

“Kita sudah melatih hampir lima tahun, semua ketua pemuda dan wanita untuk berdepan dengan pilihan raya, jadi sekiranya pemilihan dilakukan, maka semua nanti orang-orang baru.

“Akhirnya Majlis Tertinggi buat keputusan perlu pinda perlembagaan supaya lebih selamat. Mungkin ini juga akan menjadi trend kepada parti lain untuk buat pemilihan selepas pilihan raya kerana ini akan wujudkan kestabilan parti berkaitan,” jelasnya lagi.

UMNO meluluskan pindaan perlembagaan parti yang membolehkan pemilihan parti diadakan tidak melebihi tempoh enam bulan selepas pilihan raya umum (PRU), untuk memberi ruang kepada ahli fokus kepada gerak kerja pilihan raya.

Notis pindaan perlembagaan itu dikemukakan kepada RoS pada 17 Mei.


20 remaja maut dalam kelab malam

Polis Afrika Selatan sedang menyiasat kematian sekurang-kurangnya 20 di sebuah kelab malam, terutama pelajar, di bandar pantai East London awal Ahad waktu tempatan.

Tidak jelas apa yang menyebabkan kematian golongan remaja, yang dilaporkan menghadiri pesta untuk meraikan tamat peperiksaan sekolah musim sejuk.

Akhbar tempatan Daily Dispatch melaporkan bahawa mayat ditemui berselerak di atas meja dan kerusi tanpa sebarang tanda kecederaan yang kelihatan.

Autopsi segera – termasuk ujian toksikologi – akan berusaha untuk menentukan punca kematian.

Mayat sedang dibawa ke rumah mayat negeri di mana saudara mara dijangka membantu mengenal pasti mangsa lelaki dan wanita, kata jurucakap jabatan kesihatan Siyanda Manana.

“Pada ketika ini kami tidak dapat mengesahkan punca kematian,” katanya.

Tetapi pegawai jabatan keselamatan dan komuniti wilayah Eastern Cape, Unathi Binqose nampaknya menolak teori rempuhan, walaupun laporan awal tempat yang sesak itu mungkin dipersalahkan.

“Sukar untuk mempercayai ia adalah rempuhan kerana tidak ada luka terbuka yang kelihatan kepada mereka yang maut,” katanya.

Pemilik kelab, Siyakhangela Ndevu, memberitahu penyiar tempatan eNCA bahawa dia telah dipanggil ke tempat kejadian awal pagi Ahad.

“Saya masih tidak pasti tentang apa yang sebenarnya berlaku, tetapi apabila saya dipanggil pada waktu pagi saya diberitahu tempat itu terlalu penuh dan ada orang cuba merempuh masuk,” katanya.

“Kami akan mendengar apa yang polis katakan mengenai punca kematian,” katanya.

Seorang gadis berusia 17 tahun, Lolly yang tinggal berdekatan dengan kelab malam itu, memberitahu Reuters bahawa tempat itu adalah lokasi melepak yang popular dengan remaja, tetapi masyarakat mahu ia ditutup selepas tragedi itu.

“Semua orang mahu ia ditutup kerana mereka menjual alkohol kepada kanak-kanak bawah umur. Semua orang marah, semua orang sedih kerana apa yang berlaku,” katanya.

Di media sosial, Presiden Afrika Selatan Cyril Ramaphosa mengucapkan “takziah yang mendalam” kepada keluarga mangsa, manakala Menteri Dalam Negeri Bheki Cele dijangka melawat tempat kejadian.

“Tragedi ini menjadi lebih teruk dengan kejadiannya semasa Bulan Belia – masa di mana kita … menyokong dan memajukan peluang untuk keadaan sosio-ekonomi yang lebih baik untuk belia negara kita,” kata Ramaphosa dalam tweet. – Agensi


Thai lanjut lockdown hingga akhir Ogos, sekatan lebih ketat dikenakan

Thailand hari ini mengumumkan langkah-langkah pencegahan yang lebih ketat di Bangkok dan wilayah ‘panas’ yang lain, dilanjutkan kemungkinan sehingga akhir Ogos dalam usaha untuk mengurangkan penularan Covid-19, tatkala negara itu berdepan lonjakan terburuk kes baharu.

Dalam tempoh 24 jam hari ini, Thailand merekodkan 18,027 kes baharu Covid-19 dan 133 kematian, menjadikan kumulatif berjumlah 615,314 kes dan 4,990 kematian, majoritinya akibat lonjakan kes sejak April didorong oleh penularan varian Alpha dan Delta,

Peraturan dan sekatan ketat yang dikenakan itu termasuk larangan perjalanan, penutupan pusat beli-belah dan perintah berkurung, diperluaskan lagi ke 29 wilayah daripada 13 wilayah pada awalnya, yang diklasifikasikan sebagai ‘zon merah gelap’, kata jurucakap Pasukan Khas Vovid-19 Thailand, Apisamai Srirangsan.

“Peraturan dan sekatan baharu merangkumi wilayah berkenaan akan bermula pada Selasa selama 14 hari dan akan dinilai semula pada 18 Ogos.

“Jika situasi tidak berubah dan masih membimbangkan, langkah sekatan itu akan disambung sehingga 31 Ogos,” katanya.

Jumlah jangkitan baharu pada peringkat wilayah kini melebihi daripada kes yang dilaporkan di Bangkok. Oleh itu sekatan berkenaan diperluaskan ke wilayah-wilayah lain, katanya.

Bagaimanapun katanya restoran di dalam pusat beli-belah dibenar beroperasi tetapi hanya untuk penghantaran sahaja.

Sebelum ini, kerajaan Thailand menyeru rakyatnya supaya mematuhi peraturan dan larangan, sambil memberi amaran jumlah kes harian boleh meningkat sehingga 30,000 sehari.

Tindakan sekatan dan larangan yang dikenakan itu turut menjejaskan sektor ekonomi Thailand, di mana Khamis lalu Kementerian Kewangan menurunkan ramalan pertumbuhan ekonomi 2021 daripada 2.3 peratus kepada 1.3 peratus. – Reuters


Krisis ekonomi dunia: Bersediakah kita?

Dunia sedikit demi sedikit saban hari sedang berdepan dengan kitaran krisis keruntuhan ekonomi global, yang akan memberikan kesan cukup besar dan menghimpit sisi domestik pembangunan sosio masyarakat, berpunca dari himpitan ekonomi kewangan.

Sesetengah pakar berpendapat kita berkemungkinan bakal diuji lebih teruk dari apa yang kebanyakan kita pernah alami, sepertimana pada 1998 dan juga antara tahun 2007 ke 2009.

Barangkali terma “Years Of Great Depression” dalam 1920-an adalah sesuatu yang cukup berat, namun dapat disorot sebagai iktibar yang telah melanda dunia untuk diambil natijah pengajarannya.

Keadaan semasa memperuntukkan kita selaku anggota masyarakat supaya lebih bijak berbelanja untuk perkara asas dan sepatutnya daripada melakukan pembaziran tatkala ekonomi tetap perlu terus dirangsang.

Sejauh mana kesedaran masyarakat untuk berganding bahu dan menggembleng tenaga dalam menghadapi waktu sukar adalah begitu penting.

Di suatu sisi, sayangnya kita masih lagi terbelenggu dengan ‘politik perlawanan kuasa’ yang memenangkan kecenderungan sesuatu kelompok dari sudut sentimen mahupun bersifat populis daripada segenap pihak ‘jujur’ mencari kebersamaan dalam menyelesai masalah rakyat!

Idea-idea kelestarian ekonomi dan sosial seringkali disanggah malah tidak diwacanakan secara tuntas dan harmoni hanya kerana berbeza pandangan. Orang kita pandai berbicara “sediakan payung sebelum hujan” namun masih silu dari berkata benar dan berbincang tentang ancaman yang bakal dihadapi.

Tidak hairanlah suatu ketika dahulu bila mana Almarhum Tan Sri Sanusi Junid mencadangkan penanaman padi di atas bumbung, ramai yang bangkit memperlekeh cadangannya. Sebegitu pandangan dari Wan Fayhsal berkenaan ‘helicopter money’.

Kini keadaan ekonomi benar-benar bakal menggugat, kita bakal diuji dalam pelbagai aspek bukan sekadar keruntuhan nilai ringgit dan kenaikan harga barang, sebegitu masalah dari segi stok bahan mentah termasuk isu jaminan makanan (food security) bilamana negara banyak bergantung kepada sumber import.

Masyarakat tanpa mengira pegangan politik perlu berani untuk menilai aspek-aspek yang hanya memenangkan para cukong dan kelompok kapitalis dalam waktu sukar utamanya, dan dari kita lebih menghalakan segenap waktu dari sudut kepentingan perlawanan kuasa, seharusnya dianjakkan kepada prihatin dan peduli atas isu-isu produktiviti hasil tempatan.

Anggota siasah seperti parti-parti politik perlu duduk bersama bukan dalam ‘khemah besar’ perebutan kuasa yang kemudiannya memenangkan agenda neo-liberal semata, melainkan segenapnya turut menilai aspek kebajikan golongan petani dan rakyat. Ini kerana kebergantungan makanan ruji kita dari segi import adalah cukup membimbangkan.

Suatu pelan yang komprehensif dalam menangani masalah ekonomi-sosio perlu diperbahaskan. Ini kerana ianya tidak hanya melalui pendekatan ‘subsidi’ yang akan lebih populis dijual dalam waktu menuju pilihan raya, atau mungkin pihak yang ‘nak menang’ perlu berhenti dari retorika penyelesaian jangka pendek, di akhirnya rakyat kembali ke takuk lama sekadar menyokong untuk elit politik terus berkuasa.

Penyelesaian alternatif adalah termasuk insentif, bimbingan dan pembiayaan demi menggalakkan penglibatan anak muda dengan bidang pertanian, penternakan dan teknologi dalam pertanian serta penternakan yang sampai ke bawah dan dipermudah dari birokrasi.

Tanah-tanah bagi tujuan pembangunan pertanian dan penternakan perlu diselidik untuk dibangunkan bukan habis ditarah tanah dan diteroka oleh cukong pembalakan dengan sokongan dan perlindungan orang politik sebegitu golongan elit tertentu.

Program-program latih semula atau ‘reskilling’ perlu dipergiat dengan pihak kerajaan perlu ada mekanisme yang lebih tuntas dalam pada syarikat-syarikat pelaburan yang masuk ke dalam negara perlu terlibat dalam memberikan kuota atau penempatan khas membantu dalam membangunkan inisiatif latih semula dengan turut diselia usaha sama oleh kerajaan.

Ini penting dalam pada negara juga perlu ada kerisauan bukan sahaja atas masalah pengangguran, sebegitu masalah keciciran dalam pendidikan dengan contoh diambil daripada jumlah yang mengambil peperiksaan pada SPM yang lalu, kira-kira hampir setengah jumlah yang separutnya menjawab SPM tidak terlibat atau dalm erti kata lain tidak menamatkan pengajian menengah mereka.

Maka perlu ada mekanisme untuk mewujudkan saluran-saluran baru dalam membantu mereka mengekalkan kelangsungan hidup.

Teknologi juga sebenarnya tidaklah memenangkan kelompok tertentu, kerana itu perlu dibangunkan agenda teknologi yang dapat mengekalkan kelestarian alam, menggalakkan ekonomi hijau sebegitu ekonomi kitar semula.

Biarpun ramai yang ‘skeptikal’ dengan teknologi ‘Blockchain’ seperti ‘Crypto’ dan lain-lain, namun jika kita menggalakkan banyak ‘start-up’ yang boleh menelusuri cabang ini, banyak sebenarnya dapat kita laksanakan malah ada sebahagiannya dapat menjana ekonomi rakyat.

Ambil contoh dalam konteks ekonomi hijau dan kitar semula, baru-baru ini ada laporan berita masalah sampah berleluasa kerana kurangnya ‘pekerja asing’ yang nak kutip sampah.

Tapi sekiranya kita dapat bangunkan kerjasama dengan ‘projek-projek blockchain-crypto’ yang mana seperti di Genting Highland, jika masukkan sampah-sampah dan botol-botol dalam mesin pengumpulan sampah khas, maka akan diberikan mata ganjaran ‘Genting Rewards’.

Sebegitu juga dapat kita adaptasi dengan pemberian sejumlah kecil koin crypto yang mana rutin ini ianya bukan sahaja dapat menangani masalah sampah dan kelestarian alam, sebegitu membantu ‘sedikit’ ekonomi rakyat.

Demikian sedikit pandangan dalam kerisauan semasa, apa yang pasti suatu persoalan besar dalam saat yang semakin getir ini adalah; “BERSEDIAKAH KITA?”, sekiranya krisis ini benar-benar teruk ujiannya ianya sememangnya mampu mewujudkan kesengsaraan global bila mana sumber yang terhad mampu mengundang kebuluran lantas ianya mampu membawa kepada kancah peperangan, sebegitulah yang pernah dunia saksikan dalam lipatan sejarahnya.

Dalam pada itu, saya mendoakan kesejahteraan sahabat-sahabat yang membaca coretan ini dan juga doa saya agar segala urusan masyarakat di Malaysia dipermudahkan Allah SWT.

“Ya Allah
Jika rezeki masih di langit, turunkanlah
Jika di bumi, keluarkanlah
Jika sukar, permudahkanlah
Jika haram, sucikanlah
Jika jauh, dekatkanlah”

Mohd Ashraf Mustaqim bin Badrul Munir
Ketua Penerangan Armada Bersatu Malaysia

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Strategi pemberian vaksin faktor utama kejayaan bendung Covid-19: PM

Faktor utama kejayaan dalam membendung Covid-19 antaranya disumbang strategi pemberian vaksin yang berkesan dan mula membuahkan hasil, Perdana Menteri Datuk Seri Ismail Sabri Yaakob.

Beliau berkata Program Imunisasi Covid-19 Kebangsaan (PICK) yang sehingga kini berjaya memberi vaksin kepada lebih 95 peratus populasi dewasa dan lebih 66 peratus populasi remaja setakat 2 Nov, merupakan game changer (pencetus perubahan) yang menjadi pemangkin kepada usaha pemulihan ekonomi dengan pembukaan semula sektor ekonomi dan sosial termasuk pergerakan merentas negeri.

Selain itu, beliau berkata bilangan kes jangkitan harian COVID-19 juga berjaya diturunkan dan memberi kelegaan kepada rakyat serta petugas barisan hadapan.

“Secara umumnya dari segi psikologi, rakyat kini berasa lebih positif kerana telah dapat memulakan semula kehidupan seharian.

“Walaubagaimanapun kerajaan akan terus memantau perkembangan semasa pandemik dan bersiap sedia memperkenalkan langkah-langkah tertentu demi memelihara nyawa rakyat dan ekonomi negara,” katanya lapor Bernama.

Ismail Sabri berucap pada Istiadat Sambutan Ulang Tahun Hari Keputeraan Rasmi Seri Paduka Baginda Yang di-Pertuan Agong Tahun 2021 di Istana Negara di sini, hari ini.

Ismail Sabri turut merakamkan setinggi-tinggi penghargaan atas pengorbanan petugas barisan hadapan serta sokongan dan dukungan semua lapisan masyarakat dalam membantu kerajaan memerangi pandemik Covid-19.

“Kerajaan juga amat bersimpati dan merakamkan ucapan takziah kepada mereka yang telah kehilangan ahli keluarga akibat pandemik ini. Sesungguhnya kehilangan ini amat menyedihkan,” katanya.

Perdana menteri berkata kerajaan akan memastikan kebajikan dan kesejahteraan rakyat sentiasa menjadi keutamaan tanpa mengira kaum, bangsa mahupun agama dan untuk tujuan itu, kerajaan memperkenalkan pelbagai inisiatif termasuk konsep Keluarga Malaysia.

Beliau berkata konsep Keluarga Malaysia sebagai pendekatan pentadbiran negara bersifat inklusif merentasi kepelbagaian dalam kalangan masyarakat Malaysia yang mengajak seluruh rakyat bersama-sama menggembleng tenaga bagi membawa negara keluar daripada pandemik Covid-19 khususnya memulihkan ekonomi.

Menurutnya, konsep itu telah mendapat maklum balas serta penerimaan positif dalam kalangan rakyat dan ia akan dijadikan falsafah baharu dalam pentadbiran negara.

“Dalam hubungan ini, patik memanjatkan syukur ke hadrat Allah SWT dengan keberhasilan Program Memorandum Persefahaman (CSA) yang ditandatangani antara pihak kerajaan dengan pembangkang. Semua tumpuan kini adalah saling bekerjasama untuk membangunkan negara supaya pulih daripada krisis ekonomi dan kesihatan awam.

“Alhamdulillah hasilnya terlihat jelas dengan perjalanan urusan di Parlimen yang lancar serta konstruktif yang merupakan manifestasi muafakat Keluarga Malaysia serta demokrasi bermusyawarah seperti titah Tuanku,” katanya.

Selain itu, Ismail Sabri berkata sejak pandemik Covid-19 melanda negara, lapan pakej bantuan dan rangsangan ekonomi diperkenalkan kerajaan bertujuan melonjakkan pertumbuhan ekonomi negara dengan membantu usahawan memulihkan perniagaan mereka.

Beliau berkata indikator awal kejayaan pakej-pakej itu terlihat apabila pertumbuhan ekonomi negara berkembang 7.1 peratus pada separuh pertama 2021.

“Kerajaan yakin pertumbuhan ekonomi diunjurkan berkembang antara tiga hingga empat peratus tahun ini dan terus berkembang antara 5.5 hingga 6.5 peratus berpaksikan asas ekonomi yang kukuh selain kejayaan mengawal pandemik, keberkesanan pelaksanaan program vaksinasi dan keteguhan prospek ekonomi dan perdagangan dunia,” katanya.

PM berkata misi pemulihan ekonomi negara juga akan terus dipacu melalui Rancangan Malaysia Ke-12 (RMK12) serta beberapa lagi inisiatif turut dilaksanakan antaranya Misi Galakan Perdagangan.

Dalam pada itu, Ismail Sabri berkata kerajaan akan memastikan kesemua inisiatif terkandung dalam Bajet 2022 yang dibentangkan Menteri Kewangan Tengku Datuk Seri Zafrul Tengku Abdul Aziz pada 29 Okt lepas akan dipantau secara teliti bagi memastikan hasil pelaksanaannya dinikmati oleh setiap Keluarga Malaysia.

Katanya, kerajaan menyedari pencapaian prestasi ekonomi yang baik semata-mata adalah tidak memadai sekiranya isu seperti kelemahan tadbir urus, ketirisan, penyelewengan serta salah guna kuasa masih di takuk lama termasuk isu dilaporkan dalam Laporan Ketua Audit Negara Tahun 2020 yang jelas menunjukkan usaha pembaharuan tertentu perlu dilakukan.

Justeru, beliau berkata kerajaan akan meningkatkan tindakan penguatkuasaan lebih tegas dan cekap bagi memastikan isu-isu sama tidak lagi berulang, selain pembaharuan prosedur dan penekanan budaya kerja berprestasi tinggi.

“Patik dan seluruh jentera kerajaan tuanku akan melaksanakan penyelesaian terbaik demi memastikan setiap sen yang dibelanja memberi nilai pulangan ekonomi yang lebih baik kepada rakyat dan negara.

“Patik serta barisan Anggota Jemaah Menteri sedang berusaha memerah buah fikiran dan tenaga untuk memastikan pencapaian kerajaan. Insya-Allah patik akan membentangkan Laporan Pencapaian 100 Hari kerajaan apabila tiba masanya nanti,” katanya.


Negara demokrasi, siapa sahaja boleh tanding di Pagoh: Muhyiddin

Pengerusi Perikatan Nasional (PN) Tan Sri Muhyiddin Yassin bersedia berdepan dengan mana-mana individu yang berhasrat bertanding di Parlimen Pagoh yang diwakilinya sejak 1978 pada Pilihan Raya Umum Ke-15 (PRU-15) akan datang.

Beliau berpandangan sesiapa sahaja boleh mempertaruhkan nasib di kerusi itu memandangkan Malaysia sebuah negara berdemokrasi.

Mengulas laporan mengenai bekas Ahli Majlis Tertinggi UMNO, Datuk Seri Razali Ibrahim yang disebut-sebut akan bertanding di kerusi Parlimen Pagoh pada PRU-15, Muhyiddin yang juga Presiden Bersatu berkata beliau berlapang dada dan tidak mahu memandang rendah kepada mana-mana pihak.

“Tak apalah sesiapa nak masuk (bertanding), ini negara demokrasi dan saya tidak mahu memperkecilkan atau mengherdik, saya ‘okay’.

“Dia (Razali) ada kebijaksanaan dia untuk menimbang dan parti dia (UMNO) akan buat buat keputusan dan apa pun saya juga di sini kalau parti saya kata bertanding lagi, saya bertanding lah lagi,” katanya di Pagoh pada Jumaat.

Beliau berkata demikian kepada media selepas Program Ziarah Prihatin Komuniti Cina di Pekan Lenga, dekat Pagoh, hari ini.

Sebelum ini media melaporkan, Razali yang juga bekas Ahli Parlimen Muar akan berpindah kawasan dan bertanding di Parlimen Pagoh sekali gus bakal menyaksikan pertembungan antara dua figura politik itu.

Razali yang sebelum ini menang tiga penggal berturut-turut pada PRU-11, 12 dan 13 tewas pada PRU-14, ditangan Syed Saddiq Syed Abdul Rahman yang menang dengan majoriti 6,953 atas tiket Parti Keadilan Rakyat (PKR).

Dalam pada itu, mengulas kesediaan PN menghadapi PRU-15 yang dijangka dalam masa terdekat, Muhyiddin berkata pihaknya sudah bersedia berdepan pilihan raya itu meskipun beranggapan masih ada beberapa faktor yang perlu diambil kira.

“PN tidak ada masalah dan esok kalau Perdana Menteri umum bubar pun kita (parti) dah bersedia dan kekal menghadapinya.

“Tetapi penentuan ini adalah di pihak antara perdana menteri dengan barisan Kabinet dan dalam Kabinet ada wakil kita yang mana kuasanya dalam perlembagaan kalau nak bubar ia tak boleh dibuat bersendirian.

“Setakat hari ini saya tidak dengar apa-apa keputusan bubar, tak tahulah kalau esok atau lusa di Kabinet dia (Perdana Menteri) buat keputusan itu terserah kepada mereka,” katanya.


Krisis Melaka: Zahid beri isyarat senario sama boleh berlaku terhadap PM?

Adakah Datuk Seri Ahmad Zahid Hamidi sebenarnya sedang memberi isyarat kepada Perdana Menteri (PM) Datuk Seri Ismail Sabri Yaakob bahawa senario krisis politik di Melaka boleh juga berlaku terhadap pentadbirannya?

Di Melaka, krisis politik yang berlaku berpunca daripada dua Ahli Dewan Undangan Negeri (ADUN) UMNO yang menarik sokongan terhadap Ketua Menteri yang juga dari UMNO, ia juga tidak mustahil boleh berlaku di peringkat kerajaan pusat.

Jika melihat kepada tindak-tanduk Presiden UMNO itu semasa menarik sokongan terhadap kerajaan Perikatan Nasional (PN) yang dipimpin Tan Sri Muhyiddin Yassin, kebarangkalian tersebut episod sama boleh berulang kepada Ismail Sabri sekiranya kehendak mereka yang dikatakan kumpulan ‘kluster mahkamah’ tidak dituruti.

Harus diingat, penarikan sokongan 15 Ahli Parlimen (MP) UMNO sebelum ini menjadi punca kepada kejatuhan kerajaan PN dan skrip sama digunakan di Melaka, namun situasi yang janggal berlaku kerana ia melibatkan pertembungan sesama wakil rakyat UMNO.

Kata-kata Zahid dalam Dewan Rakyat semalam mempunyai maksud tersirat apabila mengatakan kesediaannya melihat kerajaan negeri Melaka dijatuhkan dan memberi laluan kepada Pilihan Raya Negeri diadakan.

“Begitu juga yang kita perhatikan sedang berlaku di negeri Melaka sekarang ini, saya harap perkara itu tidak akan menular untuk ahli-ahli Dewan Rakyat nanti,” katanya semasa mengulas krisis di Melaka dalam sidang Dewan Rakyat semasa membahaskan Rancangan Malaysia Ke-12.

Zahid dilihat sedang bermain kata-kata yang seakan memberi amaran kepada Ismail Sabri bahawa nasib sama akan menimpanya jika beberapa MP UMNO menarik sokongan terhadapnya seperti yang berlaku di Melaka.

Untuk rekod, Zahid kini sedang terhimpit dengan kes mahkamah yang sedang perbicaraan dan berkemungkinan keputusan muktamad akan diputuskan dalam masa terdekat.

Kes mahkamah yang paling dekat sedang dihadapi Zahid ketika ini adalah bersabit 47 pertuduhan iaitu 12 pecah amanah jenayah, lapan pertuduhah rasuah dan 27 pertuduhan pengubahan wang haram membabitkan berpuluh-puluh juta ringgit milik Yayasan Akal Budi.

Pihak pendakwaan sedang mengemukakan hujahan di Mahkamah Tinggi ketika ini.

Yang peliknya, Zahid langsung tidak cuba kerajaan Melaka daripada jatuh ke pihak pembangkang, malah seakan-akan merelakan tindakan dua ADUN UMNO yang menarik sokongan.

Ismail Sabri perlu melakukan sesuatu sekiranya tidak mahu episod di Melaka berlaku terhadap kerajaan pimpinannya ketika ini, jika tidak berkemungkinan beliau akan jadi PM tersingkat dalam sejarah negara.

Satu lagi krisis politik bukan sesuatu yang baik kepada rakyat yang sudah cukup susah kehidupan mereka ketika ini ekoran krisis kesihatan yang melanda negara.

Rakyat mahu hidup dengan normal secepat mungkin dan mencari pendapatan untuk menampung keluarga, mereka tidak lagi menghiraukan ahli politik yang masih membicarakan hal kuasa demi kepentingan politik diri sendiri.

Ketika negara sedang memasuki fasa pemulihan, satu lagi krisis politik hanya akan menyebabkan segala perancangan untuk membantu rakyat akan terjejas.

Atau UMNO sebenarnya sudah tidak lagi menghiraukan hal rakyat dan mahu menjadi dominan tanpa memikirkan soal kebajikan rakyat lagi, atau UMNO kini lebih memikirkan diri sendiri berbanding hal rakyat?


Zahid gesa PAS belajar sejarah

Datuk Seri Ahmad Zahid Hamidi dengan nada memujuk, sekali lagi mengingatkan rakan sekutunya yang mula-mula menubuhkan Muafakat Nasional (MN) – PAS – supaya berfikir dengan cermat mengenai kepentingan mempertahankan gagasan yang asli.

Pada masa sama, Presiden UMNO, dilihat mahu PAS menolak kerjasama dengan Bersatu dan belajar daripada kegagalan Angkatan Perpaduan Ummah (APU) dan Semangat 46 dahulu.

Katanya, rakyat berbilang kaum di negara ini menerima dengan positif apa yang ditawarkan oleh MN sebenar.

“Justeru, saya berharap rakan politik UMNO dalam Muafakat Nasional berfikirlah sejelas-jelasnya mengenai kepentingan untuk mempertahankan gagasan Muafakat Nasional yang asli.

“Belajarlah daripada kisah Angkatan Perpaduan Ummah dan Semangat 46 dahulu yang semuanya gagal kerana gabungan politik dibentuk tidak jujur dan ‘genuine’,” katanya dalam kenyataan, hari ini.

MN  yang dimaksudkan Zahid merujuk kepada gagasan yang dibentuk oleh UMNO dan PAS, sebelum penyertaan Bersatu.

APU pula adalah gagasan politik yang aktif pada 1990 hingga 1996. Ia dianggotai PAS, Semangat 46 (di bawah Tengku Razaleigh Hamzah), Berjasa, Hamim dan Kongres India Muslim Malaysia.

“Mereka percaya kepada Muafakat Nasional yang itu, bukan yang ini. Kerana sinergi yang terbentuk antara UMNO dan rakan partinya dalam sebuah gabungan penuh tulus ikhlas,” kata Zahid.

Beliau berkata, ramai pihak yang menimbulkan persoalan berhubung status MN sebaik sahaja Perhimpunan Agung UMNO (PAU) 2020 selesai.

Dalam satu lagi kenyataan, Zahid mendakwa beliau diminta untuk membubarkan UMNO, tetapi kerana keengganannya beliau kini menempuh laluan sukar, termasuk berdepan paling banyak tuduhan.

Beliau mendakwa kedegilannya juga menyebabkan beliau tidak dilantik sebagai menteri dalam Kabinet Perikatan Nasional (PN) pimpinan Tan Sri Muhyiddin Yassin.

“Ketika Persidangan Agung UMNO 2020 di PWTC pada Sabtu dan Ahad lepas saya mendapat mandat sepenuhnya daripada perwakilan serta akar umbi.

“Mereka minta UMNO tarik sokongan kepada kerajaan PN.  Mereka juga gesa Ahli Parlimen UMNO meletakkan jawatan Menteri, Timbalan Menteri dan Pengerusi GLC. Keputusan yang saya lakukan ini adalah berdasarkan suara perwakilan, akar umbi dan ahli MKT UMNO,” katanya.


Hampir 16,000 anggota agensi bencana siap sedia di Selangor

Seramai 15,972 anggota meliputi pelbagai agensi pusat dan negeri akan ditempatkan di seluruh Selangor bagi menghadapi bencana berikutan Monsun Timur Laut yang dijangka bermula November ini.

Setiausaha Bahagian (Khidmat Pengurusan) Pejabat Setiausaha Kerajaan Negeri Muhamad Shah Osmin berkata setiap anggota terlibat akan dipersiapkan khususnya dalam menguruskan sebarang kemungkinan berlaku banjir besar pada hujung tahun ini seperti yang diramal Jabatan Meteorologi Malaysia sebelum ini.

“Persiapan tahun ini kita laksana lebih awal terutama dari segi menyiapkan anggota, bukan sahaja di peringkat negeri malah di peringkat daerah seperti ketua kampung dan wakil penduduk yang juga boleh lakukan kerja-kerja pengurusan,” katanya selepas program Latih Amal dan Simulasi Bencana Selangor di Shah Alam, hari ini.

Muhamad Shah berkata 164 bot akan disediakan serta ditempatkan di semua daerah, ia tidak termasuk aset lain seperti lori dan kenderaan pacuan empat roda yang akan turut diagihkan.

Menurutnya 796 pusat pemindahan sementara (PPS) yang diselia Jabatan Kebajikan Masyarakat (JKM) telah diwartakan boleh menampung kira-kira 151,000 mangsa.

Mengenai program yang berlangsung selama dua hari bermula hari ini, Muhamad Shah berkata ia membabitkan 343 peserta daripada 67 agensi yang terlibat dari aspek komunikasi, perkhidmatan, peralatan dan aset dalam menghadapi bencana.

“Kami akan fokus kepada pengurusan komunikasi kerana berdasarkan dapatan postmortem, hasil kajian dan pemeriksaan di peringkat negeri mendapat ia elemen penting dalam pengurusan sesuatu insiden (bencana).

“Sekiranya tidak dilaksanakan dengan baik teratur dan tertib, kita takut berlakunya masalah dalam sesuatu pengurusan bencana sebagai contoh bantuan tidak sampai pada mangsa, bagi mencari dan menyelamat pula anggota mungkin mencari di lokasi salah serta pengurusan pascabanjir tidak diuruskan di kawasan sepatutnya,” katanya. – Bernama


Mesej jelas rakyat tolak kerajaan campuran dan Kabinet kleptokrat: Azman

Kekalahan Pakatan Harapan (PH) di Parlimen Padang Serai adalah mesej jelas rakyat menolak kerajaan yang mengambil seorang kleptokrat yang bergelut dengan kes mahkamah sebagai Timbalan Perdana Menteri (TPM).

Kerusi Padang Serai yang dianggap kubu kuat PH selama tiga penggal itu berjaya ditawan Perikatan Nasional (PN) dengan kemenangan bergaya majoriti sekali ganda berbanding sebelum ini.

Calon PN, Datuk Azman Nasrudin berkata Perdana Menteri Datuk Seri Anwar Ibrahim perlu mendengar suara rakyat yang menolak kerajaan yang mementingkan kuasa dan mengabaikan prinsip.

“Saya percaya keputusan ini adalah satu mesej jelas daripada rakyat Malaysia dan warga Padang Serai yang menolak kerajaan campuran PH-BN (Barisan Nasional) dan Kabinet kleptokrat serta membantah pelantikan Zahid (Datuk Seri Ahmad Zahid Hamidi) yang menghadapi pertuduhan rasuah sebagai TPM 1.

“Ia juga satu signal yang jelas bahawa Perdana Menteri baharu kita untuk berhati-hati kerana rakyat sentiasa menghakimi keputusan yang dibuat oleh beliau,” katanya dalam satu kenyataan.

Terdahulu, Azman yang juga Ahli Dewan Undangan Negeri (ADUN) Lunas diumumkan memenangi kerusi Parlimen Padang Serai dengan majoriti 16,260 undi, sekali gus merampas kerusi itu daripada PH.

Beliau memperoleh 51,637 undi, jauh meninggalkan calon PH, Dr Mohamad Sofee Razak yang mendapat 35,377 undi, serta calon BN, Datuk C Sivaraajh (2,983 undi).

Sivaraajh sebelum ini menarik diri bagi memberi laluan kepada PH dalam pilihan raya itu susulan pembentukan kerajaan perpaduan, namun namanya masih kekal dalam kertas undi disebabkan tuntutan undang-undang.

Dengan kemenangan Azman, PN yang menolak menyertai kerajaan perpaduan pimpinan Anwar untuk menjadi pembangkang, kini memiliki 74 kerusi di Dewan Rakyat.

Mengulas mengenai peranannya, Azman menjelaskan akan bersama-sama Pengerusi PN, Tan Sri Muhyiddin Yassin dan wakil rakyat PN yang lain untuk menjadi pembangkang berwibawa dan memantau tindak-tanduk kerajaan.

“Saya juga akan membawa aspirasi suara warga Padang Serai di Parlimen kelak dan memastikan suara dan hak warga Padang Serai akan sentiasa terjamin,” katanya.


Indonesia naikkan cukai rokok

Menteri Kewangan Indonesia, Sri Mulyani Indrawati mengumumkan kadar cukai rokok di negara iti dinaikkan sebanyak 12 peratus mulai 1 Januari depan.

Menurutnya, kenaikan kadar itu akan membuatkan harga kebanyakan jenis rokok yang dijual di Indonesia akan meningkat kepada Rp38,100 (RM11.26) sebungkus bermula tahun depan.

“Presiden Jokowi meminta semua persediaan dapat dilaksanakan sebelum kita boleh mengguna pakai cukai baharu bermula 1 Januari depan.

“Kenaikan tarif cukai rokok sebanyak 12 peratus itu bukanlah satu angka yang besar kerana tahun lalu, kenaikan cukai adalah 12.5 peratus,” katanya.

Sehingga kini, rokok adalah pengeluaran kedua terbesar selepas beras yang dihasilkan sendiri oleh kelompok isi rumah penduduk miskin di republik itu.

Tambahnya, peningkatan kadar cukai rokok itu dilaksanakan selepas mempertimbangkan beberapa aspek utama iaitu untuk mengurangkan bilangan perokok, masalah pekerja di kilang rokok serta membanteras kegiatan penjualan rokok haram.

Beliau berharap peningkatan cukai itu boleh mengurangkan kadar perokok berumur antara 10 hingga 18 tahun yang kini merekodkan 8.83 peratus, kepada unjuran 8.7 peratus yang ditetapkan pada tahun 2024.

Pada peringkat ASEAN, Indonesia adalah negara ketiga yang menjual rokok dengan harga tinggi di belakang Singapura dan Malaysia. – Agensi


Ramai akar umbi UMNO yakin Zahid bakal jadi PM

Selepas terjawab teka-teki berhubung pembubaran Parlimen, kini persoalan timbul sosok pemimpin UMNO siapakah yang bakal menjadi Perdana Menteri (PM) jika berjaya Barisan Nasional (BN) memenangi pilihan raya umum ke-15 (PRU-15) nanti.

Walaupun atas kertas UMNO menamakan Datuk Seri Ismail Sabri Yaakob sebagai calon PM, bagaimanapun cakap-cakap dalam akar umbi lebih cenderung mempercayai Presiden UMNO, Datuk Seri Ahmad Zahid Hamidi juga berkelayakan untuk memegang jawatan nombor satu negara itu.

Selepas berjaya memberi tekanan kepada Ismail Sabri membubarkan Parlimen, akar umbi melihat Zahid kini merupakan individu paling berkuasa kerana tandatangannya dalam menandatangani watikah pencalonan lebih laku berbanding Ismail Sabri yang hanya merupakan Naib Presiden parti itu.

Malah dalam kumpulan Whatsapp akar umbi UMNO juga sudah berlaku perbincangan hangat yang menyokong Zahid sebagai PM baharu ke-10 dan bukannya Ismail Sabri, ia menambah lagi spekulasi berkemungkinan Zahid lebih layak untuk mengemudi negara.

Menurut sumber, lebih banyak ahli UMNO di peringkat akar umbi yang melihat Zahid banyak membawa kejayaan kepada parti sehingga berjaya bangkit daripada sebuah parti yang tidak bermaya sehingga menjadi peneraju kuasa di Putrajaya.

Sumber juga memberitahu, karisma Zahid sebagai seorang Presiden juga melayakkannya untuk menjadi PM.

Apabila Ismail Sabri membubarkan Parlimen, secara tidak langsung kuasa yang dipegangnya beralih kepada Zahid selaku ketua parti dan ketua kerajaan dilihat tidak lagi mempunyai pengaruh yang kuat.

Malah, pemimpin UMNO yang sebelum ini dilihat cenderung menyokong Ismail Sabri sudah pastinya akan beralih sokongan mereka kepada Zahid jika mahu watikah pencalonan mereka ditandatangani.

Tidak mustahil pemimpin UMNO yang sebelum ini lantang mengkritik Zahid akan terpaksa mencium semula tangan Presiden demi mendapatkan watikah pencalonan, ia adalah sesuatu lumrah dalam UMNO yang tidak boleh dinafikan.

Faktor utama akar umbi mempercayai Zahid akan menjadi PM adalah disebabkan pengaruh dan auranya yang lebih tegas berbanding Ismail Sabri.

Jika episod seorang Menteri Besar yang pada mulanya menjadi ‘poster boy’ di Johor boleh bertukar kepada orang lain, jadi tidak mustahil ia boleh berulang pada PRU-15 nanti apabila seorang PM baharu lain pula bakal dilantik dan bukannya Ismail Sabri.

Jika mengikut hierarki parti, sepatutnya seorang Presiden parti yang akan diangkat untuk menjadi PM sekiranya berjaya memenangi pilihan raya dan bukannya Timbalan atau Naib Presiden.

Secara tradisi dalam penubuhan mana-mana kerajaan juga, seorang Presiden yang menerajui sesebuah parti yang akan menjadi calon PM bagi partinya dan bukan orang lain.

Langkah meletak Ismail Sabri sebagai ‘poster boy’ mungkin hanya sekadar mengaburi mata orang ramai tetapi realitinya Presiden UMNO itu sebenarnya adalah calon PM sebenar.

Bukankah sebelum ini bekas Ahli Majlis Tertinggi (MT) UMNO, Datuk Lokman Adam juga mengatakan secara jelas Zahid yang bakal menjadi PM selepas PRU-15 dan tidak membiarkannya berdepan pendakwaan di mahkamah.


Peristiwa bersejarah apabila mahkamah batal Laporan EIA PSR

Boleh jadi ramai yang tidak menyedari bahawa keputusan Lembaga Rayuan EIA yang dipengerusikan oleh Hakim Puan Rozina Ayob, membatalkan kelulusan Laporan EIA bagi projek Penambakan Laut Selatan Pulau Pinang (PSR), adalah satu peristiwa yang cukup bersejarah bagi perundangan alam sekitar di negara ini.

Sebelum daripada ini tidak pernah Laporan EIA yang diluluskan oleh Ketua Pengarah Jabatan Alam Sekitar (JAS) dibatalkan kelulusannya oleh Lembaga Rayuan.

Kelulusan Laporan EIA untuk projek PSR adalah antara kes yang paling menarik berkaitan dengan perundangan alam sekitar di Malaysia selain daripada Laporan EIA projek Empangan Bakun Sarawak pada awal 1990-an.

Projek PSR ini mendapat bantahan pelbagai pihak termasuk NGO-NGO alam sekitar dan persatuan nelayan yang mendakwa projek tersebut akan merosakkan ekosistem marin semulajadi dan menjejaskan kegiatan nelayan.

Saya sendiri telah turun padang bertemu dengan NGO-NGO alam sekitar dan persatuan nelayan di lokaliti berhampiran PSR untuk mendengar rayuan mereka dan berdialog pada bulan Julai tahun lalu. Puan Meena Raman, Penasihat Guaman Utama pihak perayu dan Haji Zakaria Ismail, perayu kepada kes ini, hadir memberikan pandangan mereka.

Selaku Setiausaha Politik kepada Menteri Alam Sekitar dan Air, saya memahami kehendak mereka yang membantah pelaksanaan projek tersebut.

Bagaimanapun, sebagai mewakili Menteri Alam Sekitar dan Air, saya menyebut Menteri tidak boleh sewenang-wenangnya membatalkan kelulusan Laporan EIA yang sudahpun diluluskan oleh Ketua Pengarah JAS semasa zaman Kerajaan PH sebelum ini.

Oleh yang demikian, adalah terlebih baik menyerahkan perkara ini kepada Lembaga Rayuan EIA untuk mempertimbangkan rayuan Haji Zakaria yang mewakili persatuan nelayan sama ada meneruskan atau membatalkan kelulusan laporan EIA tersebut.

Setelah pendengaran rayuan ini tertangguh beberapa kali disebabkan oleh Pandemik Covid-19, akhirnya pada 6 hingga 8 September baru-baru ini, pendengaran rayuan ini telah berlangsung.

Keputusannya seperti yang sudah dimaklumi umum, Laporan EIA projek PSR yang telah diluluskan oleh Ketua Pengarah JAS pada 25 Jun 2019 telah dibatalkan oleh Lembaga Rayuan. Pembatalan ini menyebabkan projek PSR yang diusahakan oleh Kerajaan Negeri Pulau Pinang tidak boleh diteruskan.

Satu pengajaran yang paling penting dari keputusan Lembaga Rayuan ini, pihak kerajaan, pemaju dan perunding EIA tidak boleh memandang remeh kuasa dan pandangan rakyat.

Mungkin ada sesetengah pihak memandang enteng kepada proses EIA ini, sehingga ada yang beranggapan sekadar memenuhi prosedur untuk melaksanakan sesuatu pembangunan.

Dengan keputusan ini, diharapkan semua pihak sedar rakyat mempunyai kuasa untuk memastikan alam sekitar mereka terus terpelihara.

Dr Mohd Zuhdi Marsuki
Setiausaha Politik kepada Menteri Alam Sekitar dan Air


PRN Melaka: 112 calon layak tanding

Seramai 112 calon layak bertanding pada Pilihan Raya Negeri (PRN) Melaka, kata Pengerusi Suruhanjaya Pilihan Raya (SPR), Datuk Abdul Ghani Salleh, setelah semua pusat penamaan calon ditutup jam 10 pagi tadi.

Ia membabitkan masing-masing 28 calon Perikatan Nasional (PN); Barisan Nasional (BN); dan Pakatan Harapan (PH); 22 calon Bebas; lima calon daripada parti PUTRA dan seorang calon IMAN.

Daripada jumlah calon itu, 16 adalah wanita, manakala calon tertua berusia 68 tahun daripada BN, dan termuda berusia 21 tahun daripada PH.

PRN Melaka juga menyaksikan pertandingan enam penjuru di tiga kawasan Dewan Undangan Negeri (DUN) iaitu di Asahan, Duyong, dan Gadek, katanya.

Beliau berkata sebanyak lima kerusi iaitu DUN Rembia, Machap Jaya, Paya Rumput, Pengkalan Batu dan Bemban pula, menyaksikan pertembungan lima penjuru.

Pertandingan empat penjuru berlaku di sembilan DUN dan tiga penjuru di 11 DUN.

Sementara itu, Majlis Keselamatan Negeri (MKN) Melaka mengingatkan semua majlis rasmi kerajaan dan swasta tidak dibenar diadakan di negeri itu mulai 4 November 2021 hingga 27 November 2021.

Turut tidak dibenarkan adalah sebarang aktiviti yang boleh menyebabkan kehadiran orang ramai ke suatu tempat sehingga menyukarkan penjarakan fizikal dan pematuhan terhadap arahan Ketua Pengarah Kesihatan.

Bagaimanapun, mesyuarat parti di Melaka dibenarkan bagi individu yang telah lengkap divaksin tertakluk kepada 50 peratus kapasiti ruang dengan pematuhan penjarakan fizikal.

Terdahulu, SPR menetapkan hari ini sebagai hari penamaan calon diikuti 16 November untuk pengundian awal dan 20 November pengundian biasa.

PRN Melaka diadakan setelah Yang di-Pertua Negeri Tun Mohd Ali Rustam membubarkan DUN setelah mendapat nasihat Ketua Menteri Datuk Seri Sulaiman Md Ali, yang hilang majoriti sokongan susulan tindakan empat Ahli Dewan Undangan Negeri (ADUN), termasuk dua daripada UMNO menarik sokongan terhadapnya, pada 4 Oktober lalu.

Melaka yang mempunyai 28 kawasan DUN, memiliki seramai 495,196 pengundi berdaftar dengan 240,530 atau 48.57 peratus pengundi adalah lelaki dan baki 254,666 atau 51.43 peratus, wanita.


Selepas dijatuhi hukuman, Rosmah berdepan satu lagi perbicaraan dengan hakim sama

Walaupun sudah dijatuhi hukuman semalam, Datin Seri Rosmah Mansor bakal berdepan satu lagi perbicaraan dihadapan Hakim Mahkamah Tinggi yang sama, Mohamed Zaini Mazlan.

Mohamed Zaini semalam menjatuhkan hukuman bersalah terhadap Rosmah melibatkan kes rasuah projek solar sekolah dan Rosmah juga akan berdepan beliau sekali lagi dalam perbicaraan pengubahan wang haram dan gagal menyerahkan penyata pendapatan kepada Lembaga Hasil Dalam Negeri (LHDN).

Rosmah akan berdepan Mohamed Zaini terhadap 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada LHDN.

Untuk rekod, kes tersebut belum berjalan kerana memberi laluan kepada kes rasuah solar dihadapinya.

Pada 4 Oktober 2018, Rosmah mengaku tidak bersalah atas kesemua pertuduhan tersebut ketika didakwa buat kali pertama di Mahkamah Sesyen di sini.

Kes itu kemudian dipindahkan ke Mahkamah Tinggi Kuala Lumpur pada 30 November 2018.

Bagi pertuduhan membabitkan pengubahan wang haram, Rosmah didakwa melakukan perbuatan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017.

Sementara itu, pertuduhan membabitkan kegagalan mengemukakan penyata cukai pendapatan bagi tahun taksiran 2013 hingga 2017 didakwa dilakukan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.

Pertuduhan itu dikemukakan mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.

Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.


‘Hakim mesti bebas, tak takut’

Setiap hakim perlu kekal bebas dalam memutuskan sesuatu kes tanpa rasa takut atau pilih kasih dan tanpa sebarang tekanan daripada mana-mana pihak dalaman atau luaran, kata Ketua Hakim Negara, Tun Tengku Maimun Tuan Mat.

Beliau berkata, sebaliknya, kepercayaan dan keyakinan rakyat terhadap sistem kehakiman untuk memberi keadilan yang tidak berat sebelah adalah asas kepada badan kehakiman.

Justeru, katanya, hakim perlu melaksanakan tugas dengan standard yang tinggi, berintegriti dan berlaku adil dengan memberi peluang kepada semua pihak untuk didengar dan melayan mereka secara adil.

“Jika anda mempunyai pengetahuan mengenai fakta yang dipertikaikan atau mempunyai kaitan dengan mana-mana pihak atau kepentingan dalam hasilnya, anda harus menarik diri daripada menentukan perkara itu, “ katanya merasmikan Program Induksi Pesuruhjaya Kehakiman (JC), di sini, Isnin lalu. Teks ucapannya dikeluarkan kepada media hari ini.

Katanya, hakim mempunyai hak untuk menyoal saksi bagi mendapatkan penjelasan ketika memberi keterangan tetapi tidak boleh melakukan pemeriksaan utama atau pemeriksaan balas dan menyoal saksi sehingga keterlaluan.

Beliau turut menegaskan dalam melaksanakan tugas kehakiman, hakim tidak mempunyai keistimewaan untuk memilih kes dan oleh itu terikat mendengar kes yang menarik perhatian awam atau kes membabitkan tokoh masyarakat.

“Walaupun Presiden Mahkamah Rayuan, Hakim Besar Malaya, Hakim Besar Sabah dan Sarawak dan saya bertanggungjawab dalam hal-hal dasar dan memastikan hakim mematuhi dasar sedemikian, kami tidak dalam apa jua keadaan pun mengarah atau menentukan keputusan anda,“ katanya.

Beliau berkata, hakim mempunyai kebebasan sepenuhnya untuk memutuskan kes mengikut undang-undang dan fakta serta bertanggungjawab mendukung integriti dan kebebasan badan kehakiman.


Saifuddin sangkal dakwaan DAP dalam isu ratifikasi ICERD

Datuk Saifuddin Abdullah menyangkal dakwaan Setiausaha Organisasi DAP Anthony Loke Siew Fook yang mengatakan keputusan meratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD) diputuskan oleh beliau semasa pentadbiran kerajaan Pakatan Harapan sebelum ini.

Menteri Komunikasi dan Multimedia itu berkata ICERD terkandung di dalam manifesto PH dan mantan perdana menteri ketika itu Tun Dr Mahathir Mohamad ada membangkitkan perkara itu di persidangan Pertubuhan Bangsa-Bangsa Bersatu (PBB) pada 2018.

“Meratifikasi International Conventions on Human Rights ada dalam Manifesto PH, dan ada dalam ucapan PM (perdana menteri) di PBB (2018), tapi saya bukan menteri tentang ICERD,” katanya di dalam ciapan twitter rasminya.

Loke sebelum ini mendakwa, bahawa idea untuk meratifikasi ICERD dan Statut Rom merupakan idea Saifuddin dan bukannya idea DAP.

Pada 23 Nov 2018, Saifuddin yang merupakan Menteri Luar ketika itu dipetik sebagai berkata, keputusan kerajaan tidak meratifikasi ICERD diputuskan sebulat suara dalam mesyuarat Kabinet.

Mengulas mengenai Statut Rom Mahkamah Jenayah Antarabangsa (ICC), Saifuddin berkata keputusan meratifikasi dan kemudian membatalkannya telah diputuskan di dalam Kabinet.

“Kedua-dua keputusan tentang meratifikasi dan lepas itu membatalkan Rom Statut, dibuat di Kabinet dan saya menteri bertanggungjawab,” katanya.

Pada 5 April 2019, Dr Mahathir mengumumkan Malaysia akan menarik diri daripada Statut Rom Mahkamah Jenayah Antarabangsa (ICC), berikutan kekeliruan yang timbul dari segi politik dan dalam kalangan masyarakat, sambil menegaskan bahawa keputusan itu dibuat bukan disebabkan Statut itu membahayakan negara.

Dr Mahathir berkata Malaysia, yang menandatangani Surat Cara Penerimaan Statut Rom ICC pada 4 Mac 2019, dan menyerahkan surat cara berkenaan kepada Setiausaha Agung Pertubuhan Bangsa-Bangsa Bersatu pada hari yang sama, boleh menarik balik surat cara itu sebelum Jun.

Setiausaha Agung PBB, bertindak atas kapasitinya sebagai depositori, memaklumkan bahawa penarikan diri Malaysia dari instrumen itu berkuat kuasa pada 29 April 2019.


Senior Asisten Komisioner disiasat bocor operasi tangkap Long Tiger

Seorang pegawai polis berpangkat Senior Asisten Komisioner serta pengendali laman Facebook ‘Jebat JD’ sedang disiasat kerana mendedahkan maklumat sulit berkaitan operasi menangkap ‘Long Tiger’, lelaki Rohingya semalam.

Ketua Polis Johor Datuk Ayob Khan Mydin Pitchay berkata, kertas siasatan sudah dibuka terhadap ‘Jebat JD’ yang berasal dari Klang yang juga bekas anggota polis.

Menurutnya seorang anggota polis lain berpangkat koperal dan seorang pegawai berpangkat SAC turut disiasat berhubung kebocoran maklumat sulit itu.

“Seorang suspek iaitu pemilik FB Jebat JD. Kita dah buka kertas siasatan terhadap lelaki berusia 47 tahun berasal dari Klang ini, serta seorang anggota polis berpangkat koperal dan SAC yang terlibat menyebar maklumat sulit.

“Kertas siasatan sudah dibuka mengikut Seksyen 203 Kanun Keseksaan kerana mendedahkan maklumat sulit dan boleh dikenakan hukuman denda sehingga RM1 juta atau penjara setahun atau kedua-duanya jika sabit kesalahan,” katanya pada sidang media di Ibu Pejabat Polis Kontinjen (IPK) Johor, hari ini.

Katanya, tindakan tatatertib turut akan diambil terhadap Ketua Polis Daerah dan Ketua Balai daerah Tangkak berhubung kecuaian dan penyeliaan sehingga menyebabkan Long Tiger dapat lolos daripada tahanan.

Semalam, Long Tiger yang dilaporkan melarikan diri dari lokap mahkamah Tangkak, Johor pada 15 Disember lalu diberkas bersama seorang pondan di sebuah rumah di Sungai Petani, Kedah.

Dalam cubaan mengelak daripada ditangkap, ‘Long Tiger’ dilaporkan memanjat bumbung rumah itu, tetapi tergelincir dan jatuh.

Long Tiger sebelum ini meloloskan diri melalui pintu utama Mahkamah Majistret Tangkak sebelum perbicaraan bermula pada 15 Disember lalu, kira-kira jam 11.55 pagi.

Sejak kehilangannya, Long Tiger menjadi buruan polis selain peguam mewakilinya, Datuk Sharudin Ali turut menarik diri daripada mewakilinya.

Dua anggota polis turut digantung tugas bagi membantu siasatan berhubung insiden berkenaan kerana disyaki terbabit secara langsung atas kesalahan cuai sehingga menyebabkan tahan itu melarikan diri.